Mateyu 6 | Yintanɛte Zo Baebolo | Ewiade Fofolɛ Ngilebɛbo\nMateyu Edwɛkpa 6:1-34\nBOKA ZO EDWƐKƐ NE (1-34)\nBɛmmayɛ bɛ tenleneyɛlɛ wɔ menli nyunlu (1-4)\nKɛzi bɛyɛ asɔne la (5-15)\nAsɔneyɛlɛ nwo neazo (9-13)\nAnwonyia wɔ anwuma nee azɛlɛ ye azo (19-24)\nBɛhɔ zo bɛkpondɛ Belemgbunlililɛ ne (33)\n6 “Bɛnlea boɛ na bɛanyɛ bɛ tenleneyɛlɛ ne wɔ menli nyunlu kɛ bɛmaa bɛanwu bɛ;+ anrɛɛ bɛnrɛnyia ahatualɛ biala bɛnrɛvi bɛ Ze mɔɔ wɔ anwuma la ɛkɛ. 2 Yemɔti saa bɛfa ahyɛlɛdeɛ* bɛamaa a, bɛmmadimoa bɛbɔ ye nolo, kɛ mɔɔ nabalabama ne yɛ ye wɔ nyianu azua ne mɔ anu nee awɔdenle ne mɔ azo amaa menli awula bɛ anyunlunyia la. Nɔhalɛ nu, meka meahile bɛ kɛ, bɛnyia bɛ ahatualɛ kɔsɔɔti bɛwie. 3 Noko bɛmɛ, saa bɛfa debie bɛahyɛ a, bɛmmamaa bɛ sa bɛne ne nwu mɔɔ bɛ sa fema ne ɛlɛyɛ la, 4 amaa bɛ ahyɛlɛdeɛ ne ayɛ fealeranu debie. Na bɛ Ze ne mɔɔ nwu fealeranu debie la badua bɛ kakɛ.+ 5 “Bieko, saa bɛlɛyɛ asɔne a, bɛmmayɛ ye kɛ mɔɔ nabalabama+ ne yɛ ye la, ɔluakɛ bɛkulo kɛ bɛgyinla nyianu azua nu nee awɔdenle mgbole zo bɛyɛ asɔne amaa menli anwu bɛ.+ Nɔhalɛ nu meka meahile bɛ kɛ, bɛnyia bɛ ahatualɛ kɔsɔɔti bɛwie. 6 Noko saa ɛyɛ asɔne a, kɔvea wɔ suakunlu, na ɛto wɔ anlenkɛ ne anu a, wɔazɛlɛ ɛ Ze ne mɔɔ wɔ fealeranu la.+ Na ɛ Ze ne mɔɔ nwu fealeranu debie la badua wɔ kakɛ. 7 Saa ɛlɛyɛ asɔne a, mmaka edwɛkɛ ko ne ala fane dɔɔnwo kɛ mɔɔ menli mɔɔ wɔ maanle maanle ne anu la yɛ ye la, ɔluakɛ bɛsuzu kɛ bɛka edwɛkɛ dɔɔnwo a yɛɛ bɛbadie bɛ a. 8 Zɔhane ati bɛmmayɛ kɛ menli zɔhane mɔ la, ɔluakɛ bɛ Ze mɔɔ wɔ anwuma la ze mɔɔ bɛhyia+ nwo la kolaa na bɛabiza ye. 9 “Yemɔti bɛyɛ asɔne a, bɛyɛ ye zɛhae:+ “‘Yɛ Ze mɔɔ wɔ anwuma, wɔ duma+ nwo ɛde.*+ 10 Wɔ Belemgbunlililɛ ɛrɛla.+ Wɔ ɛhulolɛdeɛ+ ɛyɛ ɛkɛ wɔ azɛlɛ ye azo kɛ anwuma la.+ 11 Maa yɛ ɛnɛ aleɛ* wɔ alehyenlɛ ɛhye anu;+ 12 na fa yɛ kakɛ kyɛ yɛ kɛ mɔɔ yɛdayɛ noko yɛva yɛhyɛ menli mɔɔ tua yɛ kakɛ la.+ 13 Mmafa yɛ ɛkɔ sɔnea nu,+ emomu die yɛ fi amumuyɛnli ne+ asa anu.’ 14 “Ɔluakɛ saa bɛfa awie mɔ nvonleɛ bɛkyɛ bɛ a, yɛɛ bɛ Ze mɔɔ wɔ anwuma la noko bava bɛ nvonleɛ ahyɛ bɛ a;+ 15 na saa bɛanva awie mɔ nvonleɛ bɛangyɛ bɛ a, bɛ Ze ne noko ɛnrɛva bɛ nvonleɛ ɛnrɛhyɛ bɛ.+ 16 “Saa bɛkye ɛhɔne a,+ bɛmmayɛ bɛ nyunlu alɔbɔlɛ alɔbɔlɛ kɛ mɔɔ nabalabama ne yɛ la, ɔluakɛ bɛyɛ bɛ nyunlu basaa* amaa menli anwu kɛ bɛlɛkye ɛhɔne.+ Nɔhalɛ nu meka meahile bɛ kɛ, bɛnyia bɛ ahatualɛ kɔsɔɔti bɛwie. 17 Noko bɛmɛ, saa bɛlɛkye ɛhɔne a, bɛva nwole bɛkpokpa bɛ ti zo na bɛwowo bɛ nyunlu, 18 amaa menli annwu kɛ bɛlɛkye ɛhɔne kyesɛ bɛ Ze ne mɔɔ nwu fealeranu debie la ala. Na bɛ Ze ne mɔɔ nwu fealeranu debie la badua bɛ kakɛ. 19 “Bɛgyakyi kɛ bɛkɛkpondɛ bɛ anwonyia bɛkɛzie azɛlɛ ye azo,+ ɛleka mɔɔ ngɛkɛba nee nrɛlana kola sɛkye ye na nwule kola kɔwua la. 20 Emomu, bɛkpondɛ bɛ anwonyia bɛzie anwuma,+ ɛleka mɔɔ ngɛkɛba nee nrɛlana ɛngola ɛnzɛkye ye,+ na nwule ɛngola ɛngɔnwua la. 21 Ɔluakɛ ɛleka mɔɔ wɔ anwonyia wɔ la, ɛkɛ ne a wɔ ahonle noko wɔ a. 22 “Sonlabaka ne kɛnlaneɛ a le ɛnyelɛ.+ Yemɔti, saa ɛ nye nea debie ko ala a,* wɔ sonlabaka ne amuala bada.* 23 Noko saa ɛ nye bolo debie a,*+ wɔ sonlabaka ne amuala bayɛ awozinli. Na saa wienyi ne mɔɔ wɔ wɔ nu la le awozinli a, nea kɛzi awozinli ne bayɛ kpole a! 24 “Awie biala ɛnrɛhola ɛnrɛzonle menlenlɛ nwiɔ; ɔluakɛ ɔbahulo ko na yeakpɔ ko, anzɛɛ ɔbali ko eni yeagyakyi ko.+ Bɛnrɛhola bɛnrɛzonle Nyamenle nee Anwonyia.+ 25 “Ɛhye ati meka meahile bɛ kɛ: Bɛmmadwenledwenle*+ bɛ ngoane* nwo kɛ duzu a bɛbali anzɛɛ duzu a bɛbanlo a, anzɛɛ bɛ sonlabaka ne anwo kɛ duzu a bɛbaheda a.+ Asoo ngoane* ɛngyia ɛndɛla aleɛ yɛɛ sonlabaka ne ɛngyia ɛndɛla ɛdanlɛ?+ 26 Bɛnlea anwomanyunlu nloma;+ bɛnlua ma yɛɛ bɛnde anzɛɛ bɛmboɔboa aleɛ nloa bɛnzie, noko bɛ Ze mɔɔ wɔ anwuma la maa bɛ aleɛ. Asoo bɛ nwo ɛngyia ɛndɛla bɛ? 27 Bɛ nuhua boni a dwenledwenle a ɔbahola yeava mekɛ ekyi* yeaboka ye ngoane mekɛ nwo a?+ 28 Bieko, duzu ati a bɛdwenle ndanlɛ nwo a? Bɛnlea kɛzi ɛbɔ nu aloa nyi la na bɛzukoa debie; bɛnyɛ gyima anzɛɛ bɛnnwo ndanlɛ; 29 noko meka meahile bɛ kɛ, wɔ Sɔlɔmɔn+ anyunlunyia ne kɔsɔɔti anu bɔbɔ, yeanziezie ɔ nwo kɛ aloa ɛhye mɔ anu ko la. 30 Yemɔti, saa zɛhae a Nyamenle siezie ɛbɔ nu ndile mɔɔ ɛnɛ bɛfifi a ɛhyema ɛnee bɛyela bɛ la a, asoo ɔnrɛheda bɛdabɛ noko ndanlɛ, bɛmɛ mɔɔ bɛ diedi le ekyi a? 31 Zɔhane ati, bɛmmadwenledwenle+ na bɛka kɛ, ‘Duzu a yɛbali a?’ anzɛɛ, ‘Duzu a yɛbanlo a?’ anzɛɛ, ‘Duzu a yɛbaheda a?’+ 32 Ɔluakɛ ninyɛne ɛhye mɔ a maanle maanle ne anu amra anye ɛbolo ɛlɛkpondɛ a. Bɛ Ze mɔɔ wɔ anwuma la ze kɛ bɛhyia ninyɛne ɛhye mɔ kɔsɔɔti anwo. 33 “Yemɔti, bɛhɔ zo bɛlimoa bɛkpondɛ Belemgbunlililɛ ne nee Nyamenle tenleneyɛlɛ ne, na ɔbava ninyɛne ɛhye mɔ mɔɔ ɛha la amuala yeaboka nwo yeamaa bɛ.+ 34 Ɛhye ati, bɛmmadwenledwenle ɛhyema anwo,+ ɔluakɛ ɛhyema ɔdaye ɔbanyia ye adwenleadwenle ɛdeɛ. Kenle biala anu ngyegyelɛ zonle maa kenle ne.\n^ Anzɛɛ “ahyɛlɛdeɛ mɔɔ bɛfa bɛmaa ehyiavolɛma la.” Nea Edwɛkɛbohilelɛ.\n^ Giliki aneɛ nu, “paano.”\n^ Anzɛɛ “bɛnziezie bɛ nwo.”\n^ Anzɛɛ “nwu debie kpalɛ; nea ɛ nyunlu fɔɔnwo a.”\n^ Giliki aneɛ nu, “saa ɛ nye le ɛtane; amumuyɛ.”\n^ Anzɛɛ “Bɛgyakyi kɛ bɛbadwenledwenle.”


Nwane Mɔ A Bahɔ Anwuma A—Asoo Kpalɛma Kɔsɔɔti Ɔ? | Baebolo Kpuyia Mɔɔ Bɛbua\nKENGA YE WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Dangme Danish Dutch Efik English Estonian Ewe Finnish French Ga Georgian German Giliki Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tahitian Thai Tigrinya Tsonga Turkish Twi Ukrainian Uruund Uzbek Venda Vietnamese Wayuunaiki Xhosa Yoruba Zulu\nNwane mɔ a bahɔ anwuma a, na duzu ati ɔ?\nMenli dɔɔnwo kulo kɛ bɛkɔ anwuma. Gyisɛse hanle kɛ ye ɛdoavolɛma mɔɔ bɛdi nɔhalɛ la bahɔ ɛkɛ. Kolaa na yeawu la, ɔbɔle ɛwɔkɛ kɛ ɔbaziezie ɛleka yeamaa bɛ wɔ ye anwuma Selɛ ne ɛkɛ.—Kenga Dwɔn 14:2.\nDuzu ati a bɛbadwazo menli bɛavi azɛlɛ ye azo bɛamaa bɛahɔ anwuma ɛ? Duzu a bɛbayɛ ye wɔ ɛkɛ a? Gyisɛse hanle hilele ye ɛdoavolɛma kɛ bɛbayɛ arelemgbunli. Bɛbali tumi wɔ azɛlɛ ye azo.—Kenga Luku 22:28-30; Yekile 5:10.\nAsoo kpalɛma kɔsɔɔti bahɔ anwuma?\nWɔ maanle dɔɔnwo anu, menli ekyi bie ala a di tumi a. Kɛmɔ Gyisɛse badwazo menli yeamaa bɛahɔ anwuma amaa bɛali tumi wɔ azɛlɛ ye azo la ati, yɛ nye la kɛ menli ekyi bie a bɛbakpa bɛ a. (Luku 12:32) Baebolo ne kile menli dodo mɔɔ nee Gyisɛse bali tumi la wienyi.—Kenga Yekile 14:1.\nGyisɛse ɛziezie ɛleka wɔ anwuma ɛmaa ye ɛdoavolɛma bie mɔ. Ɛze mɔɔ bɛbayɛ wɔ ɛkɛ la ɔ?\nTɛ menli mɔɔ bahɔ anwuma la angomekye a banyia nyilalɛ a. Menli mɔɔ di nɔhalɛ mɔɔ bayɛ Gyisɛse Belemgbunlililɛ ne maanlema la badɛnla aze dahuu wɔ paladaese mɔɔ bazia ara azɛlɛ ye azo bieko la anu. (Dwɔn 3:16) Bie mɔ banyia ngoane wɔ ewiade ɛtane ɛhye ɛzɛkyelɛ ne anu na bɛahɔ Paladaese. Bɛbadwazo bie mɔ na bɛahɔ ɛkɛ.—Kenga Edwɛndolɛ 37:29; Dwɔn 5:28, 29.\nYɛbahola Yɛanwu Nyamenle Anwo Nɔhalɛ Ne Ɔ?\nMowuamra Badɛnla Aze Bieko Ɔ?\nNzɔne Ati A Ngapezo Wɔ Baebolo Ne Anu A?


Ngonyia, Sili, Nee Ayɛne Nwo Nɔhalɛ Ne\nAdenle Ne Mɔɔ Kɔ Dahuu Ngoane Nu La—Asoo Wɔnwu Ye?\nKENGA YE WƆ Abbey Acholi Afrikaans Amharic Arabic Ateso Attié Aukan Baoule Bassa (Cameroon) Batak (Karo) Bissau Guinean Creole Boulou Bété Chichewa Chitonga Chitonga (Zimbabwe) Chitumbuka Chuabo Cibemba Cinyanja Damara Douala Edo Efik English Fon French Ga Haitian Creole Hausa Igbo Indonesian Italian Jula Kiluba Kinyarwanda Kisonge Kwanyama Lhukonzo Lingala Lomwe Luganda Lunda Luo Malay Maninkakan (Eastern) Medumba Moore Myanmar Ngangela Nyungwe Nzema Oromo Portuguese (Brazil) Portuguese (European) Pular Rarotongan Rutoro Samoan Sepedi Shona Sidama Spanish Swahili Tigrinya Tiv Twi Urhobo Venda Wolaita Xhosa Yacouba Yoruba\n1. Kɛzi ngonyia, sili, nee ayɛne nu diedi ɛdɛlɛ ɛ?\nBULUKU bie mɔɔ bɛfɛlɛ ye African Traditional Religion la, kile kɛ, “wɔ Abibile Maanle nu, ɔngyia kɛ awie kɛbiza kɛ ayɛne wɔ ɛkɛ anzɛɛ ayɛne ɛnle ɛkɛ,” na ɔka ɔtoa zo kɛ “Bibinli biala ze ye wienyi kɛ ayɛne wɔ ɛkɛ.” Bɛdabɛ mɔɔ bɛze nwoma nee mɔɔ ɛnze nwoma la amuala die ngonyiayelɛ, silihyelɛ nee ayɛne to nu. Ngɛnlamo nee Kilisienemaanle adekilevolɛma noko die di.\n2. Kɛ mɔɔ menli dɔɔnwo die di la, nienwu a ngonyiayelɛ tumi vi a?\n2 Kɛ mɔɔ Abibile Maanle nu amra dɔɔnwo die di la, sunsum nu tumi bie mɔɔ ɛnyelɛ ɛnnwu ye la wɔ ɛkɛ. Nyamenle lɛ zolɛ tumi. Sunsum ne mɔ nee yɛ nenyia mɔ mɔɔ ɛwu la kola fa di gyima. Menli bie mɔ noko ze kɛ bɛsi bɛnyia ye na bɛfa bɛdi gyima, wɔ adenle kpalɛ zo (ayile mɔɔ bɛfa bɛsinza bɛ nwo) anzɛɛ adenle ɛtane zo (ayidane).\n3. Ayidane a le duzu, na boni a menli die di kɛ ɔkola ɔyɛ a?\n3 Bɛfa ayidane, anzɛɛ silihyelɛ bɛdi gyima bɛtia agbɔvolɛ. Bɛdie bɛdi kɛ bɛdabɛ mɔɔ bɛfa bɛdi gyima la lɛ tumi soa aadɔlɛ, nloma, ngɛkɛba, nee nane nane mɔɔ ɛha la maa bɛkɔ menli nwo zo. Menli dɔɔnwo die di kɛ ayidane a fa konle, mota, anwodolɛ, nee ewule bɔbɔ ba a.\n4. Duzu a menli dɔɔnwo die to nu wɔ nyɛne nwo a, na boni a menli bie mɔ mɔɔ ɛnee lɛ ayɛne la ɛha a?\n4 Mɔɔ asɛɛ nee ɛhye le ko la a le ayɛne. Bɛka kɛ nyɛne tu nɔɔzo gyakyi bɛ sonlabaka ne mɔ ɛkɛ, na bɛkɔyia bɛ gɔnwo mɔ nyɛne anzɛɛ bɛdi menli mɔɔ bɛkɛhye bɛ la nane ayɛne nu. Kɛ mɔɔ nyɛne ne mɔ tu a bɛ sonlabaka ne mɔ kɔ zo da bɛ ɛkpa ne mɔ azo la ati, menli mɔɔ ɛnee bɛle nyɛne na bɛgyakyi la a ka edwɛkɛ ɛhye mɔ a. Kɛ neazo la, Abibile Maanle nu magazine bie ka edwɛkɛ mɔɔ menli mɔɔ ɛnee le nyɛne (ye titili ngakula) la hanle la kɛ: “Memaanle ahale yiale nuhua na mengunle menli 150.” “Menlonle ngakula nnu mogya mengunle bɛ.” “Mengunle mrenyia nsa mɔɔ nee me dɛnlanle na amozii bɛgyakyile me la.”\n5. Ayile mɔɔ bɛfa bɛsinza bɛ nwo la a le duzu, na kɛzi bɛyɛ ye ɛ?\n5 Bɛkile kɛ ayile mɔɔ bɛfa bɛsinza bɛ nwo la bɔ bɛ nwo bane fi munzule nu. Bɛdabɛ mɔɔ bɛtu ayile bɛsinza bɛ nwo la wula ayile ngɛba anzɛɛ kye file. Bɛno anzɛɛ bɛbia nyile mɔɔ bɔ bɛ nwo bane la. Bɛfa nyile mɔɔ bɛdie bɛdi kɛ ɔbɔ bɛ nwo bane la bɛsie bɛ aako ne mɔ anu. Bɛfa bɛ rɛle bɛwula banzɛlɛ mɔɔ bɛva Koran anzɛɛ Baebolo nu edwɛkɛ bɛyɛ la anu.\nAdalɛ Nee Mɛlɛbɛla\n6. Duzu a Seetan nee ye sunsum ɛtane ne mɔ ɛyɛ ye dɛba ne a, na kɛ ɔwɔ kɛzi yɛbu bɛ tumi ne ɛ?\n6 Ɔle nɔhalɛ kɛ Seetan nee ye sunsum ɛtane ne mɔ le alesama agbɔvolɛ mɔɔ ati yɛ se a. Bɛlɛ tumi mɔɔ kola nyia menli adwenle nee bɛ ɛbɛlabɔlɛ zo tumi, na dɛba ne, bɛwolole menli nee nane nane nu. (Mateyu 12:43-45) Mekɛ mɔɔ ɔnle kɛ yɛbu bɛ tumi ne kɛ ɔnle bie la, eza ɔnle kɛ yɛbu ye kɛ ɔle kpole somaa.\n7. Duzu a Seetan kulo kɛ yɛdie yɛdi a, na kɛzi bɛyɛ ɛhye anwo ndonwo ɛ?\n7 Seetan le mɛlɛbɛla sonla mɔɔ ɛbe a. Ɔbɛlɛbɛla menli ɔmaa bɛdwenle kɛ ɔlɛ tumi dɔɔnwo ɔtɛla mɔɔ ɔdaye mumua ne ɔlɛ la. Kɛ neazo la: Wɔ kenle nsa ye konle mɔɔ zile Abibile Maanle ko anu la anu, sogyama vale mbulalɛ mɔɔ yɛ dede kpalɛ la hanle bɛ agbɔvolɛ ɛzulolɛ. Kolaa na bɛahɔholo bɛ nwo zo la, bɛbɔ etu nee mbulalɛ ɛzunlɛ mɔɔ bɛhye bɛgua nyɛma zo la bɛmaa ɔdielie. Ɛnee bɛkpondɛ kɛ bɛ agbɔvolɛ ne mɔ dwenle kɛ ɛlɔnema mɔɔ lɛ akodeɛ dɔɔnwo mɔɔ anloa yɛ se la a ɛlɛbaholo bɛ nwo zo a. Wɔ adenle ko ne ala azo, Seetan kpondɛ kɛ menli nwu ye kɛ ye tumi ne le kpole. Ye bodane a le kɛ ɔkɛnwunlonwunla menli ɔkɛmaa bɛkɛyɛ ye ɛhulolɛdeɛ na tɛ Gyihova ɛhulolɛdeɛ. Akee maa yɛzuzu adalɛ nsa mɔɔ Seetan kpondɛ kɛ menli die di la anwo.\n8. Adalɛ ko boni a Seetan si ye adua a?\n8 Adalɛ ko mɔɔ Seetan si ye adua la a le ɛhye: Debie ɛtane biala ɛnzi mgbane; debie ɛtane biala mɔɔ tɛ awie a maanle ɔzile la ɛnee tumi mɔɔ ɛnyelɛ ɛnnwu ye la a maanle ɔzile a. Kɛ neazo la, fa ye kɛ ebunlu ɛhu kakula bie. Ɔbahola yeara ye kɛ ɔ nli ze kɛ ebunlu le ewule mɔɔ nretenrete a fa ba a. Noko eza ɔbadwenle kɛ awie a vale ye ayɛne zoanle nretenrete ne maanle ɔnlonle ɔ ra ne a.\nƆdwu mekɛ ne bie a, esiane si ala\n9. Kɛ Baebolo ne si kile kɛ tɛ ngyegyelɛ ne amuala a vi Seetan a?\n9 Ɔwɔ nuhua kɛ Seetan lɛ tumi kola maa ngyegyelɛ ba ɛdeɛ, noko ɔndenrɛ kɛ yɛkɛlie yɛkɛli kɛ yemɔ a maa ngyegyelɛ biala ba a. Baebolo ne ka kɛ: ‘Tɛ menli mɔɔ anwo yɛ ndɛ la a dahuu di konim wɔ ɛnriandilɛ nu a, yɛɛ tɛ anwosesebɛma angome a dahuu di konim wɔ konle nu a. Tɛ nrɛlɛbɛvolɛma angome a dahuu asa kɔ bɛ nloa a, tɛ sonla mɔɔ lɛ adwenle la angome a nyia ɔ nwo a, yɛɛ tɛ bɛdabɛ mɔɔ bɛze debie yɛ kpalɛ la angome a nyia gyinlabelɛ kpole a. Ɔluakɛ esiane to bɛ muala.’ (Nolobɔvo ne 9:11) Ɔbahola yeara ye kɛ awie mɔɔ anwo yɛ ndɛ wɔ ɛnriandilɛ nu la ɛnrɛli konim. “Esiane” bahola amaa yeaho yeadɔ. Ɔ gyakɛ kola kpula na ɔtɔ aze anzɛɛ ɔ nwo kola to ye anzɛɛ ye ndinli kola twe. Ɛhye mɔ kola to awie biala. Ɔngile kɛ bɛvi Seetan anzɛɛ nyɛne; bɛsi ala.\n10. Boni a bɛha ye wɔ nyɛne nwo a, na kɛzi yɛnwu kɛ ɛhye ɛnle nɔhalɛ ɛ?\n10 Adalɛ mɔɔ tɔ zo nwiɔ mɔɔ Seetan si ye adua la a le ɛhye: Nyɛne tu nɔɔzo gyakyi bɛ sonlabaka ne mɔ ɛkɛ bɛkɔyia bɛ gɔnwo mɔ nyɛne anzɛɛ bɛtwe menli mɔɔ bɛhye bɛ la mogya anzɛɛ bɛdi bɛ nane. Akee biza ɛ nwo kɛ: ‘Saa nyɛne kola zɔ yɛ a, ɛnee duzu a amgba fi bɛ sonlabaka ne anu a?’ Kɛ mɔɔ yɛnwu ye la, ɛkɛla ne a le sonla ne, ɔnle debie bie mɔɔ fi sonlabaka ne anu kɔ a. Yeanga ye zɔ, sunsum ne a le ngoane tumi ne mɔɔ maa sonla ne anwosesebɛ noko saa ɔfi sonla ne nu a ɔngola ɔnyɛ debie biala.\nNyɛne ɛngola ɛngyakyi bɛ sonlabaka ne mɔ ɛkɛ\n11. Kɛzi yɛkola yɛnwu ye kɛ nyɛne ɛngyakyi bɛ sonlabaka ne mɔ ɛkɛ ne a, na asoo ɛdie ɛhye ɛdi?\n11 Ɛkɛla ne anzɛɛ sunsum ne ɛngola ɛnvi sonlabaka ne anu ɛnyɛ debie kpalɛ anzɛɛ ɛtane biala. Ɛhye ati, nyɛne ɛngola ɛngyakyi bɛ sonlabaka ne ɛkɛ. Ɔnle nɔhalɛ kɛ bɛyɛ ninyɛne mɔɔ bɛka anzɛɛ bɛdwenle kɛ bɛyɛ la.\n12. Kɛzi Seetan maa menli die di kɛ bɛyɛ ninyɛne mɔɔ bɛtɛyɛle la ɛ?\n12 Kɛzi yɛbahilehile ninyɛne mɔɔ menli mɔɔ ɛnee lɛ ayɛne la kile kɛ bɛyɛle la anu ɛ? Seetan kola maa menli die di kɛ bɛyɛ ninyɛne mɔɔ bɛtɛyɛle la. Seetan dua yekile zo kola maa menli dwenle kɛ bɛnwu, na bɛde, yɛɛ bɛyɛ ninyɛne mɔɔ bɛtɛyɛle la. Wɔ zɛhae adenle zo, Seetan kulo kɛ ɔtwe menli ɔfi Gyihova anwo na ɔmaa bɛdwenle kɛ Baebolo ne ɛnle nɔhalɛ.\n13. (a) Asoo ayile mɔɔ bɛtu bɛsinza bɛ nwo la le kpalɛ? (b) Duzu a Ngɛlɛlera ne ka ye wɔ ngonyiayelɛ nwo a?\n13 Adalɛ mɔɔ tɔ zolɛ nsa la ɛne: Ayile mɔɔ bɛfa bɛsinza bɛ nwo—ayile mɔɔ bɛkile kɛ ɔko ɔtia ayidane—la le kpalɛ. Baebolo ne ɛngile ngakyile mɔɔ wɔ ayidane nee ayile mɔɔ bɛtu bɛsinza bɛ nwo la anu. Ɔtua ngonyiayelɛ biala. Suzu mɛla mɔɔ Gyihova vale maanle Yizilayɛ maanle ne wɔ ngonyia nee bɛdabɛ mɔɔ bɛye la anwo nea:\n“Ɔnle kɛ bɛye ngonyia.”—Sɛlɛvolɛma 19:26.\n“Nrenyia anzɛɛ raalɛ biala mɔɔ tendɛ nwomenle nloa azo anzɛɛ le bayivolɛ la, ɔwɔ kɛ bɛku ye.”—Sɛlɛvolɛma 20:27.\n“Bɛ nuhua biala mmayɛ sunsum nu debie biala mɔɔ kile kɛ ɔbiza awie anwo edwɛkɛ, anzɛɛ ɔbɔ awie munzule, anzɛɛ ɔye ngonyia, anzɛɛ ɔkye awie mɔ sili.”—Mɛla ne 18:10-14.\n14. Duzu ati a Gyihova yɛle mɛla tiale ngonyiayelɛ a?\n14 Mɛla ɛhye mɔ maanle nuhua lale ɛkɛ ne wienyi kɛ ɛnee Gyihova ɛngulo kɛ ye menli ne baye ngonyia. Gyihova vale mɛla ɛhye mɔ maanle ye menli ne ɔluakɛ ɛnee ɔkulo bɛ edwɛkɛ yɛɛ yeangulo kɛ bɛkɛyɛ ngɛkɛlɛ bɛkɛmaa ɛzulolɛ yɛɛ diedi mgbane biala. Yeangulo kɛ sunsum ɛtane ne mɔ kɛhile bɛ abodelɛ.\n15. Kɛzi Baebolo ne kile kɛ Gyihova lɛ tumi kpole tɛla Seetan ɛ?\n15 Ɔwɔ nuhua kɛ Baebolo ne ɛngile mɔɔ sunsum ɛtane ne mɔ kola yɛ nee mɔɔ bɛngola ye yɛ la anu ɛngɔ moa ɛdeɛ, noko, ɔkile kɛ Gyihova Nyamenle tumi ne bo Seetan nee ye sunsum ɛtane ne mɔ ɛdeɛ ne azo bɔkɔɔ. Gyihova maanle bɛdule Seetan bɛvile anwuma. (Yekile 12:9) Nwu ye bieko kɛ, Seetan zɛlɛle adenle vile Nyamenle ɛkɛ zɔle Dwobu nleanle na ɔdiele kɔkɔbɔlɛ mɔɔ bɛvale bɛmaanle ye kɛ ɔmmaku Dwobu la.—Dwobu 2:4-6.\n16. Nwane a ɔwɔ kɛ yɛkpondɛ anwobanebɔlɛ yɛfi ye ɛkɛ a?\n16 Mrɛlɛbulɛ 18:10 ka kɛ: “[Gyihova, NW] duma ne le aranemgbole; sonla mɔɔ le tenlene la nriandi kɔfea nu a, ɔ nwo kɔlɔnwo.” Yemɔti ɔwɔ kɛ yɛkpondɛ anwobanebɔlɛ yɛfi Gyihova ɛkɛ. Nyamenle azonvolɛ ɛnva bɛ nwo ɛndo sili anzɛɛ nyile zo kɛ bɛbabɔ bɛ nwo bane bɛavi Seetan nee ye sunsum ɛtane ne mɔ nyɛleɛ ɛtane ɛtane nwo, yɛɛ bɛnzulo silihyelɛma silihyelɛ. Nyamenle azonvolɛ die mɔɔ Baebolo ne ka la to nu kɛ: “Ɔluakɛ [Gyihova, NW] fa ɔ nye bɔ ewiade ye anwo mgbɔlɔka, na ɔfa tumi ɔdie bɛdabɛ mɔɔ bɛdi nɔhalɛ bɛmaa ye la.”—2 Edwɛkɛsisilɛ 16:9.\n17. Anwodozo boni a Gyemise 4:7 maa yɛnyia a, na duzu a ɔwɔ kɛ yɛyɛ a?\n17 Saa ɛdawɔ noko ɛsonle Gyihova a, ɛbanyia anwodozo ɛhye. Gyemise 4:7 ka kɛ: “Yemɔti bɛdu bɛ nwo anzɛɛ bɛbɛlɛ bɛ nwo aze bɛmaa Nyamenle. Bɛmmamaa Abɔnsam adenle, na ɔvi bɛ nwo ɔbanriandi.” Saa ɛsonle nɔhalɛ Nyamenle ne, ɛbɛlɛ ɛ nwo aze ɛmaa ye a, ɛbahola wɔanyia anwodozo kɛ Gyihova babɔ ɛ nwo bane.\nAsoo Nyɛnema Lɛ Ɛsɛlɛmanye Zo Tumi?\nWɔ ɛvolɛ 1977 mɔlebɛbo, bɛyelale menli 14 mɔɔ ɛnee bɛsuzu kɛ bɛle nyɛne la bɛhunle bɛ wɔ ɛleka bie mɔɔ bikye Pietersburg, mɔɔ wɔ South Africa la. South Africa magazine mɔɔ bɛfɛlɛ ye Drum la hanle ɛhye anwo edwɛkɛ kɛ: “Ɛzulolɛ ɛha mrenyia nee mraalɛ mɔɔ wɔ ɛkɛ ne la. Bɛsulo kɛ bɛkɛva ayɛne bɛkɛkyekye bɛ na bɛkɛmaa ɛsɛlɛmanye kɛkpakye kɛhu bɛ . . .\n“Ɔwɔ kɛ bɛyɛ nwolɛ debie . . . Ɛhye ati DRUM magazine ne vale ziele nyɛnema amuala anyunlu kɛ: Yɛva ezukoa R5 000 [$5,750 (U.S.) wɔ mekɛ zɔhane] yɛdo yɛ gyima nu ɛkɛ kɛ, saa wɔ March 1977 anu, bɛ nuhua bie kola maa ɛsɛlɛmanye kpakye ku Stanley Motjuwadi a, ɔrava. Saa bɛnrɛhola ye yɛ a, bɛmaa awie biala ɛnwu kɛ ɛyɛlɛ mɔɔ bɛyɛ kɛ bɛlɛ tumi wɔ ɛsɛlɛmanye zo la le mgbane.\n“Yemɔti, bɛmɛ nyɛnema alane, bɛbɔ ɔ bo bɛzɔ bɛ ayɛne mbuakɛ ne mɔ. Saa bɛkola ye yɛ a, bɛyɛ bɛmaa yɛnlea.”\nAsoo nyɛnema ne holale maanle ɛsɛlɛmanye kpakyele na ɔpɛle kpolerazulɛ ɛhye azo? Kyɛkyɛ, bɛangola. Ym. Motjuwadi, Drum kɛlɛvolɛ ne anwu na emomu ɔkpazile, na akee ɔrayɛle magazine ne kpanuvolɛ.\nƐlɛka: Kɛzi kɛlɛvolɛ bie mɔɔ wɔ South Africa la nee nyɛnema zule kpolera ɛ, na boni a vi nu rale a?\nAsoo Abɔnsam Bahola Ali Alesama Anwo Zo Ɔ?\nKɛzi Abɔnsam nyia menli nwo zo tumi ɛ, na kɛzi ɛbahola wɔahoati ye ndenle ne mɔ ɛ?\nFa nwa awie Fa nwa awie Ngonyia, Sili, Nee Ayɛne Nwo Nɔhalɛ Ne\nFOA 1 Asoo Ɛzonlenlɛ Ne Amuala Kilehile Nɔhalɛ Ne?\nFOA 2 Kɛzi Ɛbahola Wɔazukoa Nyamenle Anwo Nɔhalɛ Ne Ɛ?\nFOA 3 Nwane Mɔ A Wɔ Sunsum Ɛleka Ne A?\nFOA 4 Yɛ Nenyia Mɔ Wɔ Ni?\nFOA 5 Ngonyia, Sili, Nee Ayɛne Nwo Nɔhalɛ Ne\nFOA 6 Asoo Nyamenle Die Ɛzonlenlɛ Muala To Nu?\nFOA 7 Nwane Mɔ A Wɔ Nɔhalɛ Ɛzonlenlɛ Nu A?\nFOA 8 Kpo Adalɛ Ɛzonlenlɛ; Fa Nɔhalɛ Ɛzonlenlɛ Tɛnla Aze\nFOA 9 Nɔhalɛ Ɛzonlenlɛ Bahola Ayɛ Nvasoɛ Amaa Wɔ Dahuu!\nEdwɛkɛ ne Mbuluku mɔɔ ɛtwe la anwo edwɛkɛ Adenle Ne Mɔɔ Kɔ Dahuu Ngoane Nu La—Asoo Wɔnwu Ye?\nFa nwa awie Fa nwa awie Adenle Ne Mɔɔ Kɔ Dahuu Ngoane Nu La—Asoo Wɔnwu Ye?


Maake Edwɛkpa 16:1-8\n16 Yemɔti mɔɔ Ɛnwomenlelielɛ kenle ne+ pɛle nu la, Mɛle Magedalene, Gyemise mame Mɛle+ yɛɛ Salome totɔle nyile evuanlɛ rale kɛ bɛfa bɛakpokpa ye funli ne.+ 2 Na dapɛne ne kenle mɔɔ limoa la nwonlomɔ mangyee ne mɔɔ ɛnee sɛnzɛne ne ɛvinde la, bɛhɔle nla* ne azo.+ 3 Ɛnee bɛlɛka bɛahile bɛ nwo ngoko kɛ: “Nwane a bahundo bolɛ ne avi nla ne anloa amaa yɛ a?” 4 Noko mɔɔ bɛmaanle bɛ nye zo la, bɛnwunle kɛ bɛhundo bolɛ kpole ne bɛvi ɛkɛ.+ 5 Mekɛ mɔɔ bɛwolole nla ne anu la, bɛnwunle kɛ kpavolɛ bie wula tɛladeɛ fufule tendenle de fema zo ɛkɛ ne, na bɛ ahonle dule. 6 Ɔzele bɛ kɛ: “Bɛmmamaa bɛ ahonle tu.+ Meze kɛ bɛlɛkpondɛ Gyisɛse mɔɔ vi Nazalɛte mɔɔ bɛhunle ye wɔ baka ne azo la. Bɛdwazo ye.+ Ɔnle ɛke. Bɛnlea, ɛke a bɛdole ye a.+ 7 Na bɛhɔha bɛhile ye ɛdoavolɛma ne nee Pita kɛ, ‘Ɔlɛdimoa bɛ nyunlu wɔ Galeli.+ Bɛbanwu ye wɔ ɛkɛ, kɛ mɔɔ ɔhanle ɔhilele bɛ la.’”+ 8 Yemɔti mɔɔ bɛvindele la, bɛvale anwowosolɛ nee azibɛnwo bɛnriandile bɛvile nla ne azo bɛhɔle. Na bɛanga ɛhwee bɛangile awie biala ɔluakɛ ɛnee bɛsulo.*+\n^ Kɛ mɔɔ tete bɛsanloangɛlɛlera mɔɔ le nɔhalɛ bie mɔ kile la, edwɛkɛ mɔɔ wɔ Maake Edwɛkpa ne ngyɛnu 8 la a li awieleɛ a. Nea Mok. A3.


Adalɛ Ɛzonlenlɛ Awieleɛ Ɛbikye! — Ɛzinzalɛ Arane YINTANƐTE ZO MBULUKUZIELƐLEKA\nALEHYENLƐ NE ANU TƐKESE\nkn37 m. 1-4\nAdalɛ Ɛzonlenlɛ Awieleɛ Ɛbikye!\nVidio biala ɛnle foa ɛhye\nMmafa ɛya vidio ne angola ambuke\nEdwɛkɛ Mɔɔ Nee Ye Le Ko\nAdalɛ Ɛzonlenlɛ . . .\nNɔhalɛ Ɛzonlenlɛ . . .\nAsoo Nyamenle Die Ɛzonlenlɛ Muala To Nu?Adenle ne Mɔɔ Kɔ Dahuu Ngoane nu La—Asoo Wɔnwu Ye?\nBelemgbunlililɛ Nrɛlaleɛ Mɔɔ tɔ zo 37\nAleɛabo Amra Nrɛlaleɛ\n▪ Adalɛ ɛzonlenlɛ a le duzu?\n▪ Kɛzi ɔbara ye awieleɛ ɛ?\n▪ Kɛzi ɔbaha wɔ ɛ?\nAdalɛ ɛzonlenlɛ a le duzu?\nAsoo ɛtanelilɛ mɔɔ bɛyɛ ye wɔ ɛzonlenlɛ duma nu la gyegye wɔ? Saa menli mɔɔ kile kɛ sonle Nyamenle la ko, yɛ amumuyɛ na bɛbɔ awule ɛbɛla a, ɔgyegye wɔ ɔ? Duzu ati a ɔle kɛ asɛɛ ɛzonlenlɛ a fa ngyegyelɛ dɔɔnwo ba ɛ?\nTɛ ɛzonlenlɛ kɔsɔɔti a fa ngyegyelɛ dɔɔnwo ne mɔ ba a, emomu adalɛ ɛzonlenlɛ a fa ba a. Gyisɛse Kelaese, mɔɔ bɛbu ye kpalɛ wɔ ɛzonlenlɛ nu wɔ ɛleka biala la hanle kɛ, adalɛ ɛzonlenlɛ maa menli yɛ ninyɛndane, kɛmɔ “baka ɛtane so ma ɛtane” ala la. (Mateyu 7:15-17) Ma boni a adalɛ ɛzonlenlɛ so a?\n▪ FA Ɔ NWO WULOWULA KONLE NEE MAANYƐLƐ NU: Asiaweek adwelie kɛlata ne ka, “Asia nee maanle ngakyile” nwo edwɛkɛ kɛ, “ɛzonlenlɛ nu mgbanyima mɔɔ kulo tumi la anye fuu wulowula menli mɔɔ wɔ ɛzonlenlɛ nu la abo maa bɛko bɛfa bɛdi bɛ ngyianlɛ nwo gyima.” Yemɔti adwelie kɛlata ne bɔ kɔkɔ kɛ: “Ɔle kɛ asɛɛ ewiade ne kpondɛ azɛ la.” Ɛzonlenlɛ nu kpanyinli bie mɔɔ ɛlie duma wɔ United States la hanle kɛ: “Saa bɛku menli mɔɔ yɛ amumuyɛ la a, yɛɛ menli ɛhunlɛ bo bapɛ a.” Ɔse ye sɔbelɛ a le kɛ ɔwɔ kɛ “Bɛku amumuyɛma kɔsɔɔti wɔ Awulae duma nu.” Noko, Baebolo ne ka kɛ: “Saa awie ka kɛ, ‘Mekulo Nyamenle,’ na ɔkpɔ ɔ diema a, ɛnee ɔle adalɛ” (1 Dwɔn 4:20) Gyisɛse zele bɔbɔ kɛ: ‘Bɛhɔ zo bɛhulo bɛ kpɔvolɛma.’ (Mateyu 5:44) Ɛzonlenlɛ nyɛ a ɛze kɛ nuhua menli ɛngɔ konle a?\n▪ KILEHILE ADALƐ NGILEHILE: Ɛzonlenlɛ dɔɔnwo kilehile kɛ ɛkɛla anzɛɛ sunsum le debie mɔɔ ɛnyelɛ ɛnnwu ye mɔɔ wɔ sonla nu a, na ɔkɔ zo ɔtɛnla aze wɔ sonlabaka ne ewule nzi. Ɛzonlenlɛ ɛhye mɔ anu dɔɔnwo dua ngilehile ɛhye azo die ezukoa fi bɛ menli ne ɛkɛ na bɛyɛ asɔne bɛmaa bɛ alɔvolɛ mɔɔ ɛwu la ɛkɛla. Noko akee, Baebolo ne ɛngilehile zɔ. Emomu, ɔka kɛ, “Awie [“Ɛkɛla,” NW] biala mɔɔ kɛyɛ ɛtane la, bawu” (Yizikeɛle 18:4) “Anyewɔzoamra ze kɛ bɛbawu, na mɔwuamra ɛnze ɛhwee.” (Nolobɔvo ne 9:5) Gyisɛse hanle kɛ bɛbadwazo mɔwuamra. Saa sonla lɛ ɛkɛla a, anrɛɛ ewudwazo nwo ɛngyia. (Dwɔn 11:11-25) Wɔ ɛzonlenlɛ ne kilehile kɛ ɛkɛla ne ɛnwu ɔ?\n▪ KPONLE ADWƆMANEBƆLƐ ZO: Wɔ maanle dɔɔnwo anu, asɔne ngakyile yɛ mrenya mɔɔ nee mrenya da yɛɛ mraalɛ mɔɔ nee mraalɛ da la ɛsɔfo, na bɛka bɛkile arane ngakyile kɛ bɛkponle zo bɛmaa mrenya ɛgya mrenya na mraalɛ ɛgya mraalɛ. Asɔne ngakyile mɔɔ tendɛ tia adwɔmanebɔlɛ bɔbɔ la ɛkponle zo ɛmaa ɛsɔfoma mɔɔ ɛdo ngakula bɔna la ɛlɛyɛ bɛ gyima ne. Noko, duzu a Baebolo ne kilehile a? Ɔka ye wienyi kɛ: “Bɛmmabɛlɛbɛla bɛ nwo; menli mɔɔ bɔ ɛbɛla mgbane mgbane, bɛdabɛ mɔɔ bɛsonle awozonle, bɛfa nwuvolɛ, mrenya mɔɔ fa bɛ gɔnwo mɔ mrenya nee mraalɛ mɔɔ fa mraalɛ la . . . biala ɛnrɛnyia Nyamenle Belemgbunlililɛ ne.” (1 Kɔlentema 6:9, 10) Ɛze asɔne ngakyile mɔɔ kponle adwɔmanebɔlɛ zo ɔ?\nDuzu a bado ɛzonlenlɛ ngakyile mɔɔ so ma ɛtane la ɛ? Gyisɛse bɔle kɔkɔ kɛ: “Baka biala mɔɔ ɛnzo ma kpalɛ la bɛpɛ ye bɛto na bɛfa bɛwuda senle.” (Mateyu 7:19) Ɛhɛe, bɛbapɛ adalɛ ɛzonlenlɛ bado na bɛazɛkye ye bɔkɔɔ! Noko kɛ bɛbazi bɛayɛ ye ɛ, na mekɛ boni a ɛhye bazi a? Ngapezo ɛnyelɛzodeɛnwunlɛ bie mɔɔ wɔ Yekile tile 17 nee 18 la, maa yɛnwu mualɛ ne.\nKɛ adalɛ ɛzonlenlɛ bazi ara awieleɛ ɛ?\nYɛ Tuutuunli bie mɔɔ de nane anwo ɛzulolɛ bie azo la anwo nvoninli nea. Nane ne ati le nsuu yɛɛ ye mɛne le bulu. (Yekile 17:1-4) Tuutuunli ne gyi ɛkɛ maa nwane? Tuutuunli ne “sie arelemgbunli mɔɔ wɔ azɛlɛ ye azo la amuala.” Tuutuunli ne heda ɛdanlɛ kɔkɔlɛ, ɔkpu ɛyɛlɛ yɛɛ ɔlɛ anwonyia kpole. Eza ɔvale ye ngonyia ne ‘ɔbɛlɛbɛlale menli mɔɔ wɔ ewiade la amuala.’ (Yekile 17:18; 18:12, 13, 23) Baebolo ne boa yɛ maa yɛnwu kɛ tuutuunli ɛhye le ewiade amuala ɛzonlenlɛ fane. Ɔngyi ɛkɛ ne ɔmmaa ɛzonlenlɛ ko bie, na emomu ɛzonlenlɛ kɔsɔɔti mɔɔ so ma ɛtane la.\nNane ne mɔɔ tuutuunli ne de zolɛ la gyi ɛkɛ ne maa ewiade tumililɛ ngakyile ne mɔ.* (Yekile 17:10-13) Adalɛ ɛzonlenlɛ de nane ɛhye mɔɔ gyi ɛkɛ ne maa maamulɛ tumililɛ la azo, na ɔbɔ mɔdenle kɛ ɔfa ɔ nloa yeawulowula kpɔkɛ biala mɔɔ ɔsi la anu na yeahile ye adenle.\nNoko, ɔnrɛhyɛ nwanwane edwɛkɛ ɛhye bazi. “Mɛne bulu ne mɔɔ ɛnwunle bɛ la, nee nane ne bakpɔ tuutuunli ne; bɛbalie debie biala mɔɔ ɔlɛ la bɛamaa yealɛ ɔ nwo zɔ; bɛbali ye nwonane ne na bɛado ye senle nu bɛayela ye bɔkɔɔ.” (Yekile 17:16) Ewiade maamulɛ tumililɛma bɛahɔ adalɛ ɛzonlenlɛ nwo zo arɛlevilɛ nu na bɛazɛkye ye bɔkɔɔ! Duzu a bamaa bɛayɛ ɛhye a? Baebolo ne ye ɔ nloa wɔ Yekile buluku ne anu kɛ: ‘Nyamenle ɛva ye gyimayɛlɛ nwo adwenle ɛwula bɛ ahonle nu.’ (Yekile 17:17) Ɛhɛe, Nyamenle bamaa adalɛ ɛzonlenlɛ abu ninyɛne ɛtane mɔɔ yeyɛ wɔ ye duma nu la anwo mgbonda. Ɔbava pɛlepɛlelilɛ yeabua ye ndɛne, ɔlua maamulɛma mɔɔ yeva ɔ nwo yebɔ bɛ mɔɔ ɔbalua bɛ nwo zo yeazɛkye ye la azo.\nSaa ɛmkpondɛ kɛ bɛsɛkye wɔ bɛboka adalɛ ɛzonlenlɛ nwo a, duzu a ɔwɔ kɛ ɛyɛ a? Nyamenle anwumabɔvolɛ bie wula yɛ anwosesebɛ kɛ, “Bɛvinde, me menli, bɛvi zolɛ bɛye bɛ nwo.” (Yekile 18:4) Nɔhalɛ nu, ɛnɛ a le mekɛ mɔɔ ɔwɔ kɛ yɛnriandi yɛfi adalɛ ɛzonlenlɛ nu a! Noko nienwu a yɛnriandi yeahɔ a? Ɔnle kɛ yɛnriandi yɛkɔboka menli mɔɔ ɛnlie Nyamenle ɛnli la anwo, ɔluakɛ bɛnlɛ anyelazo biala. (2 Tɛsalonaekama 1:6-9) Nɔhalɛ ɛzonlenlɛ nu angomekye ala a anwobanebɔlɛ wɔ a. Kɛ ɛkɛyɛ na wɔanwu nɔhalɛ ɛzonlenlɛ ne ɛ?\nKɛ ɛkɛyɛ na wɔanwu nɔhalɛ ɛzonlenlɛ\nMa kpalɛ boni a ɔwɔ kɛ nɔhalɛ ɛzonlenlɛ so a?—Mateyu 7:17.\n▪ LƐ ƐLƆLƐ: Nɔhalɛ ɛzonlenlɛ nu menli ‘ɛnle ewiade ne ɛdeɛ’ bɛmmaa maanle mɔɔ bɛvi nu anzɛɛ amaamuo ɛmkpakyekpakye bɛ nu, na ‘bɛdɔ bɛ nwo ngoko ngoko.’ (Dwɔn 13:35; 17:16; Gyima ne 10:34, 35) Bɛngo bɛngu bɛ nwo, na emomu bɛlɛ ɛhulolɛ bɔbɔ kɛ bɛkɛwu bɛkɛmaa bɛ nwo ngoko ngoko.—1 Dwɔn 3:16.\n▪ DIE NYAMENLE EDWƐKƐ NE DI: Nɔhalɛ ɛzonlenlɛ ɛngilehile “amaamuo” nee ‘edwɛkɛ mɔɔ menli ɛhyehyɛ la kɛ asɛɛ mɛla,’ emomu, ye ngilehile ne gyi Nyamenle Edwɛkɛ Baebolo ne azo. (Mateyu 15:6-9) Duzu ati ɔ? Ɔboalekɛ “Bɛfa Nyamenle Sunsum a bɛkɛlɛ Nyamenle Edwɛkɛ ne a, na ɔle kpalɛ ɔmaa nɔhalɛ ne ɛhilehilelɛ, sonla nyunlu ɛhwilɛ, folɛdulɛ.”—2 Temɔte 3:16.\n▪ MAA ABUSUA NU MIA NA ƆSI ƐBƐLABƆLƐ KPALƐ ADUA: Nɔhalɛ ɛzonlenlɛ tete kunlima ɔmaa ‘bɛkulo bɛ ye mɔ kɛ bɛ nwo la,’ ɔboa yelɛma ɔmaa ‘bɛdi bɛ hu mɔ eni,’ na ɔkilehile ngakula ɔmaa ‘bɛtie bɛ awovolɛ.’ (Ɛfɛsɛsema 5:28, 33; 6:1) Bieko, ɔwɔ kɛ mgbanyima mɔɔ gyimalilɛ wɔ bɛ sa nu wɔ ɛzonlenlɛ ne anu la bɔ ɛbɛla kpalɛ.—1 Temɔte 3:1-10.\nAsoo ɛzonlenlɛ bie di ngyinlazo ɛhye mɔ azo? Holocaust Politics, buluku ne mɔɔ bɛyɛle ye wɔ 2001 la ka kɛ: “Saa menli dɔɔnwo fa mɔɔ Gyihova Alasevolɛ kilehile na bɛyɛ la bɔ bɛ ɛbɛla a, anrɛɛ bɛangu menli dɔɔnwo wɔ Nazi tumililɛ ne anu wɔ ewiade Konle II la anu, na zɔhane ala a anrɛɛ bɛnrɛhu menli dɔɔnwo mɔɔ bagyegye menli mɔɔ wɔ ewiade la bieko a.”\nNɔhalɛ nu, Gyihova Alasevolɛ mɔɔ wɔ azɛlɛ 235 azo la ɛnva Baebolo ne anu ɛbɛlabɔlɛ kpalɛ ngyinlazo ɛngilehile menli ala, emomu bɛfa mɔɔ bɛka la bɛbɔ bɛ ɛbɛla. Yɛwula wɔ anwosesebɛ kɛ biza Gyihova Alasevolɛ maa bɛboa wɔ na sukoa mɔɔ Nyamenle kpondɛ kɛ ɛyɛ amaa wɔahola wɔazonle ye kɛmɔ ɔkulo la. Ɛnɛ a le mekɛ mɔɔ ɔwɔ kɛ ɛyɛ zɔhane a. Mmatwehwe ɛ bo aze. Ɔluakɛ adalɛ ɛzonlenlɛ awieleɛ ɛbikye!—Zɛfanaya 2:2, 3.\nSaa ɛkpondɛ Baebolo nu edwɛkɛ mɔɔ Gyihova Alasevolɛ ka la anwo edwɛkɛ dɔɔnwo a, fa ɔ bo ɛke address ne kɛlɛ bɛ mekɛ biala.\n□ Bɛva Bɛhɔ zo Bɛzinza! buluku ne ko bɛrɛlɛ me.\nKile aneɛ holɛ ko.\n□ Mesɛlɛ kɛ bɛ nee me ɛrayɛ sua nu Baebolo ɛzukoalɛ mɔɔ bɛndua ɛhwee a.\nSaa ɛkpondɛ edwɛkɛ ɛhye anu ngilehilenu mɔɔ kɔ moa a, nea Bɛzinza! buluku ne mɔɔ Gyihova Alasevolɛ ɛyɛ la mukelɛ 12 nee 13.\n[Edwɛkɛ mɔɔ bɛkpa wɔ mukelɛ 3]\nAdalɛ ɛzonlenlɛ “sie arelemgbunli mɔɔ wɔ azɛlɛ ye azo la amuala.”\n“Bɛvinde, me menli, bɛvi zolɛ bɛye bɛ nwo”\nNzema Mbuluku Ngakyile (1982-2019)


Ewudwazo Ne—Kɛ Ɔkɛyɛ Na Wɔalie Wɔali Ɛ?\nƐzinzalɛ Arane | August 2015\nKENGA YE WƆ Acholi Afrikaans Albanian Amharic Arabic Armenian Armenian (West) Aukan Aymara Batak (Toba) Bicol Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chiyao Chokwe Chol Cibemba Croatian Czech Dangme Danish Dutch Efik English Estonian Ewe Fijian Finnish French Ga Garifuna Georgian German Giliki Guarani Gun Haitian Creole Hausa Hibulu Hiligaynon Hiri Motu Hmong (White) Hungarian Iban Icelandic Igbo Iloko Indonesian Isoko Italian Japanese Kamba Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kwangali Kwanyama Lamba Lhukonzo Lingala Lithuanian Luganda Luo Luvale Macedonian Malagasy Mam Mambwe-Lungu Marshallese Maya Mazatec (Huautla) Mixe (North Central) Mizo Moore Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngabere Niuean Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Polish Ponapean Portuguese (Brazil) Quechua (Bolivia) Quichua (Imbabura) Romanian Runyankore Russian Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tatar Thai Tigrinya Tiv Tlapanec Tojolabal Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Uruund Venda Vietnamese Wayuunaiki Xhosa Yoruba Zande Zapotec (Isthmus) Zulu\nEDWƐKƐ TITILI | YƐWU A YƐBAZIA YƐADƐNLA AZE—BIEKO Ɔ?\nAsoo ɔwɔ kɛ yɛnyia adwenle kɛ mowuamra ɛnrɛdɛnla aze bieko ɔ? Ɛzoanvolɛ Pɔɔlo andwenle zɔ. Sunsum ne hanle ye maanle ɔhɛlɛle kɛ: ‘Saa ngoane ɛhye anu ala yɛɛ yɛlɛ anyelazo wɔ Kelaese anu a, ɛnee noko yɛyɛ anwunvɔne kpole kpalɛ yɛtɛla menli kɔsɔɔti. Na kɛkala Nyamenle ɛdwazo Kelaese ɛvi ewule nu, kɛ bɛdabɛ mɔɔ bɛla wɔ ewule nu la anu ma mɔɔ limoa.’ (1 Kɔlentema 15:19, 20) Pɔɔlo nwunle kɛ ewudwazo ne le nɔhalɛ edwɛkɛ bɔkɔɔ. Na Gyisɛse ewudwazo ne si ɛhye azo adua. * (Gyima ne 17:31) Ɛhye ati a Pɔɔlo vɛlɛle Gyisɛse kɛ ‘ma mɔɔ limoa’—ɔdaye a bɛlimoa bɛdwazo ye bɛhɔ damɛnlangoate ngoane nu a. Saa Gyisɛse a limoa a, ɛnee ndelebɛbo wɔ nu kɛ awie mɔ baboka nwo.\nDwobu zele Nyamenle kɛ: “Ɛ nwo balɔ ɛdawɔ ɛ sa anloa gyima.”—Dwobu 14:14, 15\nDebie bieko mɔɔ bamaa wɔalie ewudwazo anyelazo ne wɔali la a le ɛhye. Gyihova le nɔhalɛ Nyamenle. ‘Nyamenle ɛmbɔ adalɛ.’ (Taetɛse 1:2) Gyihova ɛtɛbɔle adalɛ ɛlɛ, yɛɛ ɔnrɛbɔ bie ɛlɛ. Asoo ɔbava ewudwazo yeabɔ ɛwɔkɛ, yeahile kɛ ɔkola ɔdwazo mowuamra na ɔnrɛli ye ɛwɔkɛ zo ɔ? Ɔnrɛra ye zɔ!\nDuzu ati a Gyihova ɛyɛ kenle bie ewudwazo nwo ngyehyɛleɛ a? Ɔlua ye ɛlɔlɛ ne ati. Dwobu bizale kɛ: “Saa sonla wu a, ɔkɛdɛnla ngoane nu bieko ɔ? Ɛbavɛlɛ, na mebalie wɔ zo; ɛ nwo balɔ ɛdawɔ ɛ sa anloa gyima.” (Dwobu 14:14, 15) Ɛnee Dwobu die di kɛ ye anwuma Selɛ ne mɔɔ lɛ ɛlɔlɛ la bahulo kɛ ɔkɛdwazo ye. Nyamenle ɛhakyi ɔ? “Medame [Gyihova], mengakyi ɛlɛ.” (Malakae 3:6) Nyamenle tɛkulo kɛ ɔkɛdwazo mowuamra ɔkɛra ngoane nu mɔɔ bɛlɛ kpɔkɛdelɛ kpalɛ na bɛ nye die a. Ɛhye a awovolɛ biala mɔɔ lɛ ɛlɔlɛ mɔɔ ɔ ra kɛwu la kulo a. Nɔhalɛ nu, ngakyile mɔɔ wɔ nu la a le kɛ Nyamenle lɛ tumi yɛ mɔɔ ɔkulo la.—Edwɛndolɛ 135:6.\nEwule le ngyegyelɛ kpole noko Nyamenle lɛ ye sɔbelɛ\nGyihova bamaa ɔ Ra ne tumi yeamaa yeadwazo mowuamra na bɛ nwo amra mɔɔ bɛlile nyane la anye alie dahuu. Kɛzi Gyisɛse te nganeɛ wɔ ewudwazo ne anwo ɛ? Kolaa na Gyisɛse adwazo Lazalɛse la, ɔnwunle nyane mɔɔ Lazalɛse amediema mraalɛ nee ɔ gɔnwo mɔ lile la, na ɔdaye noko ‘ɔzunle.’ (Dwɔn 11:35) Mekɛ bie, Gyisɛse yiale Neeyen kunlavolɛ ne mɔɔ ɔ ra kokye ne wule la. “Alɔbɔlɛ hunle” Gyisɛse “na ɔzele ye kɛ, ‘Mmasu.’” Ɛkɛ ne ala ɔdwazole ɔ ra ne. (Luku 7:13) Yemɔti Gyisɛse ze kɛzi ewule yɛ nyane la. Nea kɛzi ɔ nye balie kɛ ɔbamaa yɛ nyanelilɛ ahakyi anyelielɛ wɔ ewiade amuala a!\nWɔli nyane ɛlɛ ɔ? Bie a ɛbade nganeɛ kɛ ewule le ngyegyelɛ mɔɔ ɛnlɛ ye sɔbelɛ a. Noko ɔlɛ ye sɔbelɛ—yemɔ a le ewudwazo ne mɔɔ Nyamenle balua ɔ Ra ne anwo zo ava ara la. Kakye kɛ Nyamenle kulo kɛ ɛnwu sɔbelɛ zɔhane. Ɔkulo kɛ ɛyɛ wɔ kulovolɛma atuu bieko. Fa ye kɛ bɛlɛbɔ nu bɛayɛ kenle bie dahuu ngoane nwo ngyehyɛleɛ, mɔɔ bɛ avinli ɛnrɛtete bieko ɛlɛ a!\nLionel mɔɔ yɛlimoa yɛha ɔ nwo edwɛkɛ la ka kɛ: “Awieleɛ kolaa ne, menzukoale ewudwazo ne anwo debie. Alimoa ne, ɛnee ɔyɛ se kɛ mebalie meali, na ɛnee menlie ahenle mɔɔ hanle edwɛkɛ ɛhye hilele me la menli. Noko mengengale ye wɔ Baebolo ne anu na menwunle kɛ ɔle nɔhalɛ! Me nye la kɛ mebanwu me nenyia bieko.”\nƐkulo kɛ ɛnwu nwolɛ edwɛkɛ dɔɔnwo ɔ? Gyihova Alasevolɛ anye balie kɛ bɛbahile wɔ deɛmɔti bɛdie kenle bie ewudwazo ne bɛdi la wɔ wɔ Baebolo ne anu. *\n^ ɛden. 3 Saa ɛkpondɛ daselɛ mɔɔ kile kɛ bɛdwazole Gyisɛse la a, nea The Bible—God’s Word or Man’s? buluku ne mɔɔ Gyihova Alasevolɛ ɛyɛ la mukelɛ 78-86.\n^ ɛden. 9 Yɛsɛlɛ wɔ nea Duzu A Baebolo ne Kilehile Amgba A? buluku ne mɔɔ Gyihova Alasevolɛ ɛyɛ la tile 7.\nNyanelilɛ mɔɔ dɔvolɛ bie ewule fa ba la anu yɛ se na ɔdie mekɛ. Kenga kɛzi ewudwazo anyelazo mɔɔ wɔ Baebolo ne anu kola kyekye ɛ rɛle la anwo debie.\nKɛmɔ Gyisɛse ewudwazo ne a le Baebolo ngilehilelɛ titile la ati, ɔhyia kɛ yɛnwu ye kɛ ɔzile amgba a.\nFa nwa awie Fa nwa awie Anyelazo Maa Mowuamra—Kɛ Ɔkɛyɛ Na Wɔalie Wɔali Ɛ?\nEDWƐKƐ TITILI Saa Yɛwu A Yɛkɔ Ni?\nEDWƐKƐ TITILI Anyelazo Wɔ Ɛkɛ Ne Maa Mowuamra Ɔ?\nEDWƐKƐ TITILI Anyelazo Maa Mowuamra—Kɛ Ɔkɛyɛ Na Wɔalie Wɔali Ɛ?\nƐBƐLABƆLƐ NU EDWƐKƐ Mɔɔ Gyihova Ɛyɛ Ɛmaa Me La Zonle Somaa\nSUKOA BƐ DIEDI ‘Mendwazole Kɛ Yizilayɛ Ɔ Nli’\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE Yɛwu A Yɛbazia Yɛadɛnla Aze—Bieko Ɔ?\nFa nwa awie Fa nwa awie ƐZINZALƐ ARANE Yɛwu A Yɛbazia Yɛadɛnla Aze—Bieko Ɔ?\nYɛwu A Yɛbazia Yɛadɛnla Aze—Bieko Ɔ?\nƐZINZALƐ ARANE Yɛwu A Yɛbazia Yɛadɛnla Aze—Bieko Ɔ?


Dwobu 38 | Yintanɛte Zo Baebolo | Ewiade Fofolɛ Ngilebɛbo\nGyihova maa yɛnyia ɛzukoalɛdeɛ mɔɔ kile kɛ sonla ɛndwu bie la (1-41)\n‘Mekɛ mɔɔ mebɔ azɛlɛ ne la ɛnee ɛwɔ ni?’ (4-6)\nNyamenle amra ne mɔ bɔle bɛ sa nu deɛdeanle nu (7)\nAbɔdeɛ bie mɔ anwo kpuya (8-32)\n“Mɛla ne mɔ mɔɔ kile anwuma adenle la” (33)\n38 Akee Gyihova buale Dwobu wɔ ahumuakyima ne anu kɛ:+ 2 “Nwane ɛne, nwane a ɛlɛbu ɔ nye agua me folɛdulɛ ne azoNa ɔlɛka edwɛkɛ mɔɔ nrɛlɛbɛ ɛnle nu la ɛ?+ 3 Mesɛlɛ wɔ, siezie ɛ nwo kɛ nrenyia la;Mebiza wɔ edwɛkɛ, na wɔaye me ɔ nloa. 4 Mekɛ mɔɔ mefa azɛlɛ ne meazie ɛkɛ ne la ɛnee ɛwɔ ni?+ Ka kile me, saa ɛdwenle kɛ ɛte ɔ bo a. 5 Nwane a zuzule dole ɛkɛ a, saa ɛze a,Anzɛɛ nwane a dole nyɛma zuzule a? 6 Duzu azo a ye adiabo ne gyi,Anzɛɛ nwane a dole ye mgbɛnezo bolɛ ne,+ 7 Wɔ mekɛ mɔɔ nwonlomɔ nwɔlɔra+ bɔle nu vale anyelielɛ deɛdeanle nu,Na Nyamenle amra ne mɔ amuala*+ bɔle bɛ sa nu deɛdeanle nu la ɛ? 8 Na nwane a dole nyevile ne anlenkɛ nu+Wɔ mekɛ mɔɔ ɔvi ɛkolɛ nu ɔvindele, 9 Mekɛ mɔɔ menvale amungu mengedale zoNa menvale awozinli kabii menkyekyele nwolɛ la, 10 Mekɛ mɔɔ mengyale ye ɛweɛne,Na menduoduale ye nlenkɛ na menguale mbulalɛ wɔ ɔ nzi,+ 11 Na menganle kɛ, ‘Ɛke ala a ɛbaradwu a, na ɛnrɛhɔ bieko;Ɛke a wɔ azɛlɛkye mgbole ne mɔ baradwu la,’+ ɛnee ɛwɔ nienwu? 12 Asoo wɔhile nwonlomɔ mekɛ ɛlɛ*Anzɛɛ wɔmaa aleɛbahye ɛnwu ye ɛleka,+ 13 Amaa yeazɔ azɛlɛ ne ɛleka bialaNa yeawoso amumuyɛma yeavi zo ɔ?+ 14 Ɔkakyihakyi kɛ ndɛtɛlɛ mɔɔ bɛva debie bɛzɔ ɔ nloa,Na zolɛ ninyɛne ne mɔ le ngɛnlɛma kɛ ɛdanlɛ la. 15 Noko amumuyɛma kɛnlaneɛ ɛnda bɛ nwo zo,Yɛɛ bɛ sa mɔɔ bɛkpogya ye zo la ɛbubu. 16 Asoo wɔhɔ ɛleka mɔɔ nyevile ne vi ba laAnzɛɛ wɔkpɔsa azule mgbole ne mɔ anu ɛlɛ?+ 17 Asoo bɛla ewule nlenkɛ mgbole ne mɔ+ ali bɛhile wɔ,Anzɛɛ wɔnwu awozinli kabii+ nlenkɛ mgbole ne mɔ ɛlɛ? 18 Asoo wɔde kɛzi azɛlɛ ne kpole de la abo?+ Saa ɛze ɛhye mɔ amuala a, ka kile me. 19 Nienwu a wienyi sua zo adenle ne la a?+ Yɛɛ awozinli sua zo wɔ nienwu, 20 Amaa wɔava ye wɔahɔ ɛkɛNa wɔanwu adenle ne mɔɔ kɔ ye sua nu la ɔ? 21 Asoo ɛze ɛhye ɔluakɛ ɛnee bɛwo wɔ dɛbadɛbaYɛɛ wɔ ɛvolɛ* ne dodo zonle la ati ɔ? 22 Asoo wɔhɔ ezukɔtweaba+ ninyɛnezielɛ ɛleka ne,Anzɛɛ wɔnwu ezuawolɛ+ ninyɛnezielɛ ɛleka ne, 23 Mɔɔ meva mezie ɛkɛ ne memaa anwongyelelɛ mekɛ,Memaa konle kenle ne la ɔ?+ 24 Adenle ne boni a wienyi* dua zo ta a,Yɛɛ nienwu a aduduleɛ anwoma ne fi bɔ azɛlɛ ne azo a?+ 25 Nwane a ɛye ɛzezea ɛmaa azuyilɛNa yepɛ adenle yemaa ahumu nee ezule mɔɔ kulu la,+ 26 Ɔmaa ɔtɔ ɔgua ɛleka mɔɔ menli ɛnde ɛkɛ,Wɔ fienemgbole nu, ɛleka mɔɔ menli ɛnle la,+ 27 Amaa azɛlɛ mɔɔ ɛdɔ mgbane na yezɛkye la ayɛ boɛNa yeamaa ndile afifi a?+ 28 Asoo ezule lɛ ye papa,+Anzɛɛ nwane a wole ɛbɔlɛ a?+ 29 Nwane akunlu a ayese vi rale a,Yɛɛ nwane a wole ayese ne mɔɔ vi anwuma tɔ la ɛ?+ 30 Mekɛ mɔɔ bɛhedale nzule ne mɔ azo kɛ asɛɛ bɛva bolɛ bɛbutu zo,Na azule mgbole ne mɔ anye ɛgyengye la ɛ?+ 31 Asoo ɛbahola wɔava nyɛma wɔakyekye Kaema nwɔlɔra ekpunli* neAnzɛɛ ɛbahola wɔatulu nyɛma ne mɔɔ kyekye Kisele nwɔlɔra ekpunli* ne+ la ɔ? 32 Asoo ɛbahola wɔali nwɔlɔra ekpunli* bie anyunlu wɔ ye ɛlobɔ nloaAnzɛɛ wɔahile Aahye nwɔlɔra ekpunli* ne nee ɔ mra ne mɔ adenle ɔ? 33 Asoo ɛze mɛla ne mɔ mɔɔ kile anwuma adenle la,+Anzɛɛ ɛbahola wɔamaa bɛahile bɛ* tumi wɔ azɛlɛ ne azo ɔ? 34 Asoo ɛbahola wɔamaa ɛ ne zo wɔadwu amungu ne mɔ anuKɛ ɛmaa azuyilɛ arava wɔ ɔ?+ 35 Ɛbahola wɔazoa ɛsɛlɛmanye ne mɔ ɔ? Asoo bɛbara na bɛaha bɛahile wɔ kɛ, ‘Yɛmɛ ɛne?’ 36 Nwane a vale nrɛlɛbɛ wulale amungu ne mɔ* anu a,+Anzɛɛ nwane a maa nwanwane ninyɛne mɔɔ wɔ anwomanyunlu la* ndelebɛbo a?+ 37 Nwane a ze nrɛlɛbɛ kpalɛ mɔɔ ɔbahola yeadia amungu ne mɔ a,Anzɛɛ nwane a bahola ahyea anwuma dwora ne amaa nuhua nzule agua aze a+ 38 Mekɛ mɔɔ munlutu kɛhakyi ndɛtɛlɛNa ɛnwea edukue edukue kɛbɔ nu kɛyɛ ko la ɛ? 39 Asoo ɛbahola wɔahu nane wɔamaa awenadeAnzɛɛ wɔamaa awenade ngyikyi anyia mɔɔ bɛkpondɛ la bɛali+ 40 Wɔ mekɛ mɔɔ bɛkɛze ngoko wɔ ɛleka mɔɔ bɛda laAnzɛɛ bɛkɛbu bɛkɛzia wɔ bɛ dabelɛ ne mɔ anu la ɔ? 41 Nwane a maa kɔkɔsɛlɛ aleɛ+Wɔ mekɛ mɔɔ ɔ mra kɛzu kɛkpondɛ Nyamenle moalɛNa bɛluolua nu ɔluakɛ bɛnnyia aleɛ bɛnli la ati la ɛ?\n^ Hibulu ɛrɛlɛdendɛ mɔɔ kile Nyamenle amra mɔɔ bɛle anwumabɔvolɛma.\n^ Hibulu aneɛ nu, “wɔ wɔ ngoane mekɛ nu.”\n^ Anzɛɛ ɔkola ɔkile, “ɛsɛlɛmanye.”\n^ Hibulu aneɛ nu, “Mazalɔto.”\n^ Anzɛɛ ɔkola ɔkile, “Ye.”\n^ Anzɛɛ ɔkola ɔkile, “sonla.”\n^ Anzɛɛ ɔkola ɔkile, “maa adwenle.”


Nyamenle Ɛzonlenlɛ Mɔɔ Yɛ Ahunlundwolɛ | Ɛbɛlabɔlɛ Nu Edwɛkɛ\nƐzinzalɛ Arane | September 2014\nKENGA YE WƆ Afrikaans Albanian Amharic Arabic Armenian Aymara Bulgarian Catalan Cebuano Chichewa Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Dutch Efik English Estonian Ewe Finnish French Ga Georgian German Giliki Guarani Haitian Creole Hibulu Hiligaynon Hungarian Igbo Iloko Indonesian Isoko Italian Japanese Kazakh Kikaonde Kikongo Kikuyu Kiluba Kimbundu Kinyarwanda Kirghiz Kirundi Kongo Korean Lingala Lithuanian Luganda Luo Macedonian Malagasy Maltese Maya Myanmar Nepali Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Polish Portuguese (Brazil) Punjabi Quechua (Bolivia) Romanian Russian Sango Sepedi Serbian (Cyrillic) Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tshiluba Tsonga Turkish Twi Ukrainian Umbundu Vietnamese Xhosa Yoruba Zulu\nNyamenle Ɛzonlenlɛ Mɔɔ Yɛ Ahunlundwolɛ\nPeter Carrbello anloa edwɛkɛ\nMe ngakula nu, ɛnee adwenletane, ɛzulolɛ yɛɛ nyianezelɛ gyegye me. Ɛnee me nye la kɛ Baebolo ne bakyekye me rɛle la ati, mengɔle Kateleke Asɔne mɔɔ wɔ yɛ ɛkɛ ne la bie kɛ ɔbaboa yeamaa meade ninyɛne bo. Kɛmɔ meannyia bie la ati, menvale me adwenle menziele nwɔhoalilɛ zo.\nYeangyɛ yɛɛ menvale me nwo menwulale agbɔkɛ nu ɛkpundinlɛ nee nwonane nu anwosesebɛ ninyɛne nu a. Awieleɛ ne, membukele ɛleka bie mɔɔ bɛkpundi bɛ agbɔkɛ nu la wɔ San Leandro, mɔɔ wɔ California, U.S.A. la, na me nee anwosesebɛma mɔɔ nuhua ko liele Ym. America konimlilɛ ne la yɛle gyima. Me agbɔkɛ yɛle mgbole ɛdeɛ, noko yeammaa meannyia mɔɔ mehyia nwo la.\nMƆƆ MEMKPONDƐLE LA YƐLE NVASOƐ\nMe gɔnwo bie mɔɔ wɔ me gyimalilɛleka ne la, ɛnee ze kɛ mekulo kɛ mete Baebolo ne abo la ati, ɔhanle kɛ ɔbamaa meanwu awie bie mɔɔ ɔze ye la. Aleɛ hyenle la, Gyihova Dasevolɛ bie rale me sua nu. Ɔvale dɔnehwele nna ɔgyinlanle Baebolo ne azo ɔbuale me kpuyia ne mɔ. Menganle kɛ ɔzia ɔrɛla ye nɔsolɛ nu, na yɛzuzule Baebolo ne anwo toonwo nɔɔzo bulu nee nwiɔ. Me nye liele mɔɔ menzukoale la anwo na membizale ye kɛ saa aleɛ kye a mebahola me nee ye ahɔ na meanwu kɛzi ɔdi daselɛ la a. Kɛzi ɔkola ɔbuke Baebolo ne anu na ɔfa ɔbua menli ne kpuyia ne mɔ la zinle me nwo. Menwunle ye zɔ la, menzile kpɔkɛ kɛ yemɔ a mekulo kɛ meyɛ a!\nYemɔti mendɔnenle me gyima ne na me nee adekpakyelɛnli ɛhye, kɛmɔ bɛfa bɛfɛlɛ Gyihova Alasevolɛ dahuu azonvolɛ la, yɛle ɛzonlenlɛ gyima ne. Wɔ May 1948, bɛzɔnenle me wɔ nyianu bie mɔɔ bɛyɛle ye wɔ Cow Palace Arena wɔ San Francisco, mɔɔ wɔ California la anu. Nzinlii medame noko menyɛle adekpakyelɛnli.\nMekɛ zɔhane, menganle mengilele Alasevolɛ ne mɔ kɛ bɛhɔkpɔla me mame. Ɔdiele edwɛkɛ ne na yeangyɛ ɔrayɛle Gyihova Dasevolɛ. Ɛnee ye abusua ne dwazo tia ye ɛdeɛ, noko ɔlile nɔhalɛ ɔmanle Nyamenle kɔkpula kɛ ɔwule wɔ ɛvolɛ dɔɔnwo anzi la. Yeannyia Alasevolɛ bieko wɔ yɛ abusua ne anu.\nMENYIALE RAALƐ MƆƆ MEBAGYA YE KENLEBIE LA\nWɔ 1950, mengɔle Grand Junction, mɔɔ wɔ Colorado, ɛleka mɔɔ menyiale Billie la. Bɛwole ye 1928 na ɔnyinle wɔ mekɛ mɔɔ Ezukoa Edwɛkɛ Nu Anwongyelelɛ ne rale la. Ɛnee ye mame, Minnie, fa kɛnlaneɛ mɔɔ bɛgua kilazinli wɔ nu la kenga Baebolo ne kile ye nɔsolɛ biala. Billie lile ɛvolɛ nna la, ɛnee ɔkola kenga na ɔze Baebolo nu edwɛkɛ dɔɔnwo kpalɛ. Wɔ 1940 ne awieleɛ, ye mame nee Alasevolɛ ne mɔ zukoale Baebolo ne na ɔnwunle kɛ bɛnyɛ awie mɔ amumuyɛ wɔ hell, na ɔle alesama azie zo. (Nolobɔvo ne 9:5, 10) Minnie nee ɔ hu rayɛle Alasevolɛ.\nWɔ 1949, Billie vi kɔlegyi mɔɔ wɔ Boston la rale na ɔbɔle ɔ bo kɛ ɔsukoa Baebolo ne kpalɛ. Kɛ anrɛɛ ɔbayɛ sukulu kilehilevolɛ la, ɔzile kpɔkɛ kɛ ɔyila ye ngoane zo yeamaa Nyamenle. Bɛzɔnenle ye wɔ 1950 maanle maanle avinli nyianu mɔɔ Gyihova Alasevolɛ yɛle wɔ Yankee Stadium mɔɔ wɔ New York la. Yeangyɛ biala, yɛyiale, yɛgyale na yɛbɔle dahuu ɛzonlenlɛ gyima ne abo.\nYɛbɔle ɔ bo wɔ Eugene, mɔɔ wɔ Oregon la, na yɛnyianle agɔnwolɛma dɔɔnwo. Wɔ 1953, yɛhɔle Grants Pass, mɔɔ wɔ Oregon la kɛ yɛkaboa asafo ekyi bie mɔɔ wɔ ɛkɛ ne la. Zɔhane ɛvolɛ ne ɛlɛkɔ awieleɛ la, bɛvɛlɛle yɛ kɛ yɛhɔ Gilead sukulu ne mɔɔ tɔ zo 23 la bie, ɛhye le Gyihova Alasevolɛ sukulu mɔɔ bɛfa bɛtete edwɛkpatɛlɛvolɛma, mɔɔ bikye South Lansing, mɔɔ wɔ New York, kɛyɛ mayɛle 250 wɔ New York City sɔlɔ adɔleɛ la.\nEDWƐKPATƐLƐVOLƐ GYIMA WƆ BRAZIL\nYɛwiele Gilead sukulu ne la, ye siane nnu anzi wɔ December 1954, me nee Billie yɛvole alepile yɛhɔle Brazil. Yɛdule la ye dɔnehwele ko anzi, engyine ne ko gyegyele yɛ, noko yɛholale yɛdwule aze wɔ Bermuda mɔɔ yɛanyɛ ngyegyelɛ a. Esiane bie ati yɛdwule aze wɔ Cuba na mekɛ mɔɔ yɛlile dɔnehwele 36 wɔ adendulɛ ne anu mɔɔ ɛnee yɛvɛ la, yɛdwule Gyihova Alasevolɛ ɔfese ne mɔɔ wɔ Rio de Janeiro, Brazil la.\nBelemgbunlililɛ Asalo mɔɔ lumua wɔ Bauru, ɛleka mɔɔ yɛliele nee nwolɛ sɛkɛlɛneɛ mɔɔ menyɛle wɔ 1955 la\nYɛlile mekɛ ekyi wɔ ɛkɛ la, me nee Billie yɛɛ edwɛkpatɛlɛvolɛma nwiɔ yɛhɔle Bauru, mɔɔ wɔ São Paulo la kɛ yɛkabuke edwɛkpatɛlɛvolɛ sua fofolɛ wɔ ɛkɛ. Ɛnee menli mɔɔ wɔ sua ne azo la bo 50,000, na yɛdayɛ a ɛnee yɛle Alasevolɛ mɔɔ lumua wɔ ɛkɛ a.\nYɛbɔle ɔ bo kɛ yɛkɔ menli azua nu, noko Kateleke ɛsɔfo ne bɔle ɔ bo kɛ ɔdwazo yeatia yɛ gyima ne. Ɛnee ɔdi yɛ nzi na ɔbɔ suamenlema kɔkɔ kɛ bɛmmatie. Noko, dapɛne ekyi anu, abusua kpole bie mɔɔ yɛ nee bɛ zukoale Baebolo ne la liele nɔhalɛ ne dole nu na nzinlii bɛzɔnenle bɛ. Yeangyɛ awie mɔ noko bɔle ɔ bo kɛ bɛsukoa debie.\nAbusua ne mɔɔ bɛzɔne bɛ la lɛ bɛ busuanli bie mɔɔ nea anyelielɛleka bie azo a. Menyɛle ngyehyɛleɛ kɛ mebayɛ nyianu wɔ nwɔhoalilɛleka ne. Mekɛ mɔɔ ɛsɔfo ne hanle kɛ bɛpɛ ngyehyɛleɛ ne anu la, kpanyinli ne nee menli ne yiale na ɔhanle kɛ: “Saa bɛpɛ nu a, mebagyakyi gyima!” Bɛliele nyianu ne bɛdole nu.\nƐvolɛ bieko anu wɔ 1956, bɛmanle yɛhɔle maangyeba nyianu mɔɔ bɛyɛle ye wɔ Santos, mɔɔ wɔ São Paulo la bie. Asɛɛ Alasevolɛ 40 mɔɔ wɔ yɛ asafo ne anu la vale keteke hɔle bie. Yɛziale yɛrale Bauru la, menyianle kɛlata bie mɔɔ kile kɛ bɛkpa me kɛ neavolɛ adenduvo mɔɔ bahɔkpɔla Gyihova Alasevolɛ asafo ngakyile a. Yemɔti membɔle ɛvolɛ asɛɛ 25 gyima bo wɔ Brazil, na memkpɔsale zɔhane maanle kpole ne ɛleka dɔɔnwo.\nWɔ ɛvolɛ ko anu ala, yɛnyianle Belemgbunlililɛ nolobɔlɛma ekpunli mɔɔ bɔ mɔdenle la wɔ Bauru\nKƐZI ƐNEE ƐZONLENLƐ GYIMA NE DE LA\nZɔhane mekɛ ne, ɛnee adendulɛ ɛnla aze. Awieleɛ ne, asɛɛ yɛvale kale, keteke nee basekɛ yɛɛ yɛdiale yɛhɔle maanle ne ɛleka biala. Sua ko mɔɔ yɛlumuale yɛhɔle zo la a le Jaú, mɔɔ wɔ São Paulo la. Ɛsɔfo ne dwazole tiale yɛ wɔ ɛkɛ ne.\nƆhanle kɛ, “Ɛnrɛhola ɛnrɛha edwɛkɛ ne ɛnrɛhile ‘me mboane’ ne!”\nYɛbuale kɛ, “Tɛ wɔ ɛdeɛ ɔ. Bɛle Nyamenle ɛdeɛ.”\nYɛyɛle ngyehyɛleɛ kɛ yɛye video mɔɔ fane yɛ ewiade amuala gyima ne anwo mɔɔ ati se The New World Society in Action la, noko ɛsɔfo ne boɔboale ɛlɔnema bie anloa kɛ bɛrabo yɛ. Ndɛndɛ ne ala, yɛbɔle kpolisima amaneɛ. Mekɛ mɔɔ ɛsɔfo ne nee ye asɔnema rale nwɔhoalilɛleka ne la, bɛnwunle kɛ kpolisima dɔɔnwo gyigyi ɛkɛ na bɛdende bɛ etu ne wɔ bɛ nwo zo. Menli dɔɔnwo ne anye liele video ne anwo kpole.\nƐnee asɔne ɛkpɔlɛ nee dwazotia kɔ zo wɔ ɛleka biala mɔɔ yɛzonlenle la. Kɛ neazo la, wɔ Brusque mɔɔ bikye Blumenau, mɔɔ wɔ Santa Catarina la, yɛyiale adekpakyelɛma nwiɔ mɔɔ ɛlɛsonle wɔ ɛleka mɔɔ dwazotia ne anu yɛ se la. Noko debie kpalɛ vi bɛ abotane nee kpundiigyinlanlɛ ne anu rale. Kɛkala, ɛvolɛ mɔɔ bo 50 la ɛne, bɛlɛ asafo mɔɔ bɔ mɔdenle la 60 wɔ zɔhane maanzinli ne anu yɛɛ Nyianu Asalo kɛnlɛma wɔ Itajaí sua ne mɔɔ bikye ɛkɛ la azo!\nYɛ gyima ne anu debie mɔɔ yɛ anyelielɛ la a le mekɛ kpalɛ mɔɔ yɛ nee yɛ mediema Alasevolɛ bɔle nu yɛle gyima zieziele ɛleka mɔɔ yɛbayɛ nyianu mgbole la. Wɔ 1970 ne anu, menyianle adenle kɛ mebanlea nyianu kpole bie azo wɔ Morumbi Stadium ɛkɛ ne. Bɛzɛlɛle asafo kɛyɛ ɛya ko kɛ biala ɛye menli bulu ɛmaa bɛziezie ɛkɛ ne nɔsolɛ ne kolaa na bɛayɛ nyianu ne.\nMekɛ mɔɔ menli mɔɔ bɔ bɔlo ne ɛlɛfi ɛkɛ ne nɔsolɛ ne la, bie mɔ dele kɛ bɛlɛgolo yɛ nwo kɛ, “Nea mraalɛ ngyikyi mɔɔ dedɛ sane nee ninyɛne mɔɔ bɛfa bɛkyikyi azɛlɛ nwo wɔ bɛ sa nu la.” Noko, ɔkadwu nɔɔzo bulu nee nwiɔ la, bɛmanle ɛkɛ ne yɛle bɔkɔbɔkɔ! Kpanyinli mɔɔ nea ɛkɛ ne la hanle kɛ, “Me menli ne mɔ a anrɛɛ bɛbava dapɛne na bɛayɛ mɔɔ Alasevolɛ ne mɔ ɛyɛ wɔ dɔnehwele ekyi bie anu la!”\nYƐZIALE YƐHƆLE UNITED STATES\nMe papa wule wɔ 1980, na yeangyɛ yɛziale yɛrale United States kɛ yɛbanlea me mame wɔ Fremont, mɔɔ wɔ California la. Ɛnee yɛkpuda azua nu nɔsolɛ na yɛkɔ zo yɛyɛ adekpakyelɛ gyima na yɛboa Portugal menli mɔɔ wɔ ɛkɛ ne la. Nzinlii, yɛhɔle ɛleka mɔɔ bikye San Joaquin Valley, na yɛkpondɛle menli mɔɔ ka Portugal aneɛ wɔ ɛleka kpole ne mɔɔ vi Sacramento kɔ Bakersfield la. Kɛkala, asafo kɛyɛ bulu mɔɔ ka Portugal aneɛ la wɔ California.\nMe mame wule wɔ 1995 la anzi, yɛhɔle Florida na yɛnleanle Billie papa toonwo ɔwule. Ye mame wule wɔ 1975. Wɔ 2000 ne anu, yɛhɔle maanle ne ɛsɛlɛ mɔɔ wɔ boka zo wɔ Colorado nyiakɛ adɔleɛ la, na yɛhanle edwɛkɛ ne yɛhilele America Ekulomeni mɔɔ bɛwɔ Navajo nee Ute ɛleka ne mɔ la dahuu. Ɔyɛ alɔbɔlɛ kɛ, Billie wule wɔ February 2014.\nNea kɛzi me nye ɛlie kɛ wɔ ɛvolɛ 65 mɔɔ ɛze ɛhɔ la, menyiale Gyihova Dasevolɛ bie mɔɔ gyinlanle Baebolo ne azo buale me kpuyia dɔɔnwo ne la! Me nye ɛlie kpole kɛ meneanle kɛ mɔɔ Baebolo ne kilehile la a ɔhanle la. Ɛhye a manle menzonlenle Nyamenle mɔɔ yɛ ahunlundwolɛ la a.\nEDWƐKƐ TITILI Asoo Sonla Bazɛkye Azɛlɛ Ye Bɔkɔɔ?\nAsoo Ɛnee Nyamenle Mɛla Maa Yizilayɛma Le Kpalɛ Na Ɔfɛta?\nƐBƐLABƆLƐ NU EDWƐKƐ Nyamenle Ɛzonlenlɛ Mɔɔ Yɛ Ahunlundwolɛ\nSyriac Peshitta Ne—Ɔmaa Yɛnwu Alumua Baebolo Abohilelɛ Nwo Tetedwɛkɛ Dɔɔnwo\nNyamenle Belemgbunlililɛ Ne A Le Duzu?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE September 2014 | Asoo Sonla Bazɛkye Azɛlɛ Ye Bɔkɔɔ?\nSeptember 2014 | Asoo Sonla Bazɛkye Azɛlɛ Ye Bɔkɔɔ?\nƐZINZALƐ ARANE September 2014 | Asoo Sonla Bazɛkye Azɛlɛ Ye Bɔkɔɔ?


Ɛzɛdɔso 39 | Yintanɛte Zo Baebolo | Ewiade Fofolɛ Ngilebɛbo\nBɛyɛle ɛsɔfo adɛladeɛ ne mɔ (1)\nYifɔdo ne (2-7)\nAkɛnrazo aguzo ne (8-21)\nTɛladeɛ mɔɔ ɛnlɛ ɔ sa (22-26)\nƐsɔfo adɛladeɛ gyɛne (27-29)\nNvutuke ɛdɛbaa ne (30, 31)\nMosisi nleanle ɛdanlɛsua ne anwo ninyɛne ne (32-43)\n39 Bɛvale nyɛma buluwu, boane enrinli buluwu nee kɔkɔlɛ afonla,+ yɛɛ ɛdanlɛ kɔkɔlɛ bɛnwonle adɛladeɛ ngɛnlɛma mɔɔ bɛbava bɛayɛ gyima wɔ ɛleka nwuanzanwuanza ne la. Bɛyɛle Aalɔn adɛladeɛ nwuanzanwuanza ne mɔ+ kɛ mɔɔ Gyihova hanle hilele Mosisi la. 2 Ɔvale nvutuke, nyɛma buluwu, boane enrinli buluwu nee kɔkɔlɛ afonla, ɛdanlɛ kɔkɔlɛ yɛɛ lenen nyɛma kpalɛ ɔnwonle yifɔdo ne.+ 3 Bɛbolole nvutuke bɛyɛle ye ɛdɛbaa, na ɔpepɛle ye ndenrɛndenra ɔvale ɔbokale nyɛma buluwu, boane enrinli buluwu nee kɔkɔlɛ afonla, ɛdanlɛ kɔkɔlɛ yɛɛ lenen kpalɛ nwo ɔnwonle. 4 Bɛyɛle ɔ bati nwiɔ na bɛvale bɛsosɔle ɔ nloa nwiɔ ne. 5 Bɛvale nvutuke, nyɛma buluwu, boane enrinli buluwu nee kɔkɔlɛ afonla, ɛdanlɛ kɔkɔlɛ yɛɛ lenen nyɛma kpalɛ ko ne ala bie bɛnwonle bɛlɛte* ne mɔɔ bɛbava bɛahye yifɔdo ne azo la,+ kɛ mɔɔ Gyihova hanle hilele Mosisi la. 6 Akee bɛvale nvutuke bɛtotole ɔnekese awolɛ ne mɔ anloa, na bɛhɛlɛle Yizilayɛ amra mrenyia ne mɔ aluma wɔ zolɛ kɛ mɔɔ bɛkɛlɛ aluma wɔ bolɛ zo la.+ 7 Ɔvale ɔtotole yifɔdo ne abati ne mɔ amaa yeayɛ ngakyelɛ awolɛ yeamaa Yizilayɛma+ kɛ mɔɔ Gyihova hanle hilele Mosisi la. 8 Akee ɔmaanle bɛvale nvutuke, nyɛma buluwu, boane enrinli buluwu nee kɔkɔlɛ afonla, ɛdanlɛ kɔkɔlɛ yɛɛ lenen nyɛma kpalɛ mɔɔ bɛnwo la+ bɛnwonle akɛnrazo aguzo ne+ kɛ mɔɔ bɛnwonle yifɔdo ne la. 9 Saa bɛbu bɛgua zo a, akɛnrazo aguzo ne tɛbanu ne mɔ sɛ, ye tendenle le waa* ko, yɛɛ ye tɛtɛlɛ le waa ko. 10 Bɛvale awolɛ ekpunli nna bɛbetɛbetale zolɛ. Ekpunli ne mɔɔ limoa la le wulubi, topaze yɛɛ ɛmelade. 11 Ekpunli ne mɔɔ tɔ zo nwiɔ la le tɛkoyɛse, safaya yɛɛ gyasepa. 12 Ekpunli ne mɔɔ tɔ zo nsa la le lihyɛm bolɛ,* agate yɛɛ ametese. 13 Ekpunli ne mɔɔ tɔ zo nna la le kelesɔlaete, ɔnekese yɛɛ gyeede. Bɛvale nvutuke bɛtotole ɔ nloa. 14 Bɛhɛlɛle Yizilayɛ amra mrenyia 12 ne aluma wɔ awolɛ ne mɔ azo, bɛhɛlɛle aluma ne mɔ kɛ mɔɔ bɛkɛlɛ bɛgua debie zo la. Duma ko biala gyi ɛkɛ ne maa mbusua 12 ne anu ko. 15 Akee bɛvale nvutuke tagyee bɛyɛle kyeenyi bɛguale akɛnrazo aguzo ne azo kɛ nyɛma la.+ 16 Bɛvale nvutuke bɛtotole ɔ nloa na bɛyɛle nvutuke ngɛba nwiɔ, na bɛvale ngɛba nwiɔ ne bɛsosɔle akɛnrazo aguzo ne anloa nwiɔ ne. 17 Akee bɛvale nvutuke nyɛma nwiɔ ne bɛsosɔle nvutuke ngɛba nwiɔ ne mɔɔ wɔ akɛnrazo aguzo ne anloa la. 18 Akee bɛvale nyɛma nwiɔ ne ati nwiɔ ne bɛsosɔle nvutuke nwiɔ ne mɔɔ deda ɔ nloa la na bɛvale bɛzɔle yifɔdo ne abati ne mɔ wɔ ɔ nyunlu. 19 Akee bɛyɛle nvutuke ngɛba nwiɔ bɛsosɔle akɛnrazo aguzo ne anloa nwiɔ ne mɔɔ wɔ ɔ bo la akunlu ne mɔɔ beta yifɔdo ne la.+ 20 Eza bɛyɛle nvutuke ngɛba nwiɔ bieko wɔ yifɔdo ne anyunlu wɔ ɔ bati nwiɔ ne abo, ɔbikye ɛleka mɔɔ ɔ bati ne mɔ nee yifɔdo ne yia zo la, wɔ yifɔdo bɛlɛte* ne mɔɔ bɛnwo la anwuma. 21 Akee bɛvale nyɛma buluwu bɛwulowulale akɛnrazo aguzo ne ngɛba ne mɔ anu na bɛvale bɛkyekyele yifɔdo ne ngɛba ne mɔ, amaa akɛnrazo aguzo ne ala yifɔdo ne azo wɔ bɛlɛte* ne mɔɔ bɛnwo la anwuma, kɛ mɔɔ Gyihova hanle hilele Mosisi la. 22 Akee ɔvale nyɛma buluwu angomekye ɔnwonle yifɔdo tɛladeɛ ne mɔɔ ɛnlɛ ɔ sa la.+ 23 Bɛpɛle tɛladeɛ ne akɔme wɔ ye avinli kɛ konle tɛladeɛ kɔme la. Bɛnwonle ɔ nloa ne amuala bɛbɛngale bɛyiale amaa yeande. 24 Akee bɛvale nyɛma buluwu, boane enrinli buluwu nee kɔkɔlɛ afonla yɛɛ ɛdanlɛ kɔkɔlɛ bɛnwonle pɔmegelanate bɛhendɛhendanle ɔ nloa. 25 Bɛvale nvutuke tagyee bɛyɛle dɔne wɔ pɔmegelanate ne mɔ avinli bɛbɛngale tɛladeɛ ne mɔɔ ɛnlɛ ɔ sa la anloa bɛyiale; 26 bɛmaanle dɔne ko doale pɔmegelanate ko biala wɔ tɛladeɛ ne mɔɔ ɛnlɛ ɔ sa mɔɔ bɛbawula bɛayɛ gyima la anloa ne amuala, kɛ mɔɔ Gyihova hanle hilele Mosisi la. 27 Eza bɛvale lenen kpalɛ bɛnwonle adɛladeɛ ndendenle bɛmaanle Aalɔn nee ɔ mra mrenyia ne mɔ,+ 28 yɛɛ bɛvale lenen kpalɛ bɛnwonle abotile,+ ahyɛlɛ ngɛnlɛma,+ nika,*+ 29 na bɛvale lenen nyɛma kpalɛ, nyɛma buluwu, boane enrinli buluwu nee kɔkɔlɛ afonla yɛɛ ɛdanlɛ kɔkɔlɛ bɛnwonle tabule, kɛ mɔɔ Gyihova hanle hilele Mosisi la. 30 Akee bɛvale nvutuke tagyee bɛbolole debie ɛdɛbaa mɔɔ ta la bɛyɛle bɛnwozoyilalɛ sɛkɛlɛneɛ nwuanzanwuanza ne* na bɛhɛlɛle zolɛ kɛ mɔɔ bɛkɛlɛ bɛgua debie zo la kɛ: “Gyihova le nwuanzanwuanza.”+ 31 Bɛvale nyɛma buluwu bɛkyekyele ye bɛbɔle abotile ne anyunlu kɛ mɔɔ Gyihova hanle hilele Mosisi la. 32 Yemɔti bɛyɛle nyianu ɛdanlɛsua nwuanzanwuanza ne anwo gyima ne amuala bɛwiele, na Yizilayɛma yɛle debie biala mɔɔ Gyihova hanle hilele Mosisi la.+ Bɛyɛle ye zɔ pɛpɛɛpɛ. 33 Akee bɛvale ɛdanlɛsua ne+ nee nwolɛ ninyɛne ne amuala bɛrɛlɛle Mosisi: ye nzosɔnu ne mɔ,+ ye felɛmo ne mɔ,+ ye meɛbeanu ne mɔ,+ ye mpila nee ye adiabo ne mɔ;+ 34 boane nyinli nwoma mɔɔ bɛwula ye kɔkɔlɛ+ yɛɛ nane nwoma* mɔɔ bɛbava bɛaheda zo, mgbɛnudanlɛ ne;+ 35 Daselɛlilɛ ɛlɛka ne nee nwolɛ mbaka ne mɔ+ yɛɛ ɔ ti ne;+ 36 ɛkponle ne, nwolɛ ninyɛne kɔsɔɔti+ yɛɛ paano ne mɔɔ bɛfa bɛkile la; 37 nvutuke tagyee kɛnlaneɛbaka ne,+ ye ahɛnlaneɛ ne mɔ mɔɔ solo zolɛ, nee nwolɛ ninyɛne kɔsɔɔti,+ yɛɛ kɛnlaneɛ nwole ne;+ 38 nvutuke afɔlemokyea ne,+ ɛkpokpalɛ nwole ne,+ ayilevuanlɛ ne,+ ɛdanlɛsua ne+ anuhɔlɛ ɛdanlɛ* ne; 39 kɔbele afɔlemokyea ne+ nee ye kɔbele kɛlakɛlɛ ne, nwolɛ mbaka ne mɔ,+ nwolɛ ninyɛne kɔsɔɔti,+ kyɛnze kpole ne nee ɔ bo ne;+ 40 ndanlɛ mɔɔ bahendɛhenda alienwo ɛkɛ, ye mpila nee ye adiabo ne mɔ,+ alienwo ɛkɛ ne anuhɔlɛ ɛdanlɛ* ne,+ nwolɛ nyɛma nee ye adakola ne mɔ,+ yɛɛ ninyɛne kɔsɔɔti mɔɔ bɛbava bɛayɛ gyima wɔ nyianu ɛdanlɛsua ne anu la; 41 adɛladeɛ mɔɔ bɛnwo bɛ ngɛnlɛma mɔɔ bɛbava bɛayɛ gyima wɔ ɛleka nwuanzanwuanza ne, ɛsɔfo Aalɔn adɛladeɛ nwuanzanwuanza ne mɔ,+ yɛɛ ɔ mra mrenyia ne mɔ ɛsɔfo adɛladeɛ ne mɔ. 42 Yizilayɛma yɛle gyima ne amuala kɛ mɔɔ Gyihova hanle hilele Mosisi ala la.+ 43 Mɔɔ Mosisi nleanle bɛ gyima ne amuala la, ɔnwunle kɛ bɛyɛle ye kɛ mɔɔ Gyihova hanle la pɛpɛɛpɛ; na Mosisi yilale bɛ.\n^ Anzɛɛ “akyeso.”\n^ Ɔvi bɛ sa kokotile mɔɔ kɔdwu bɛ sa ɛrɛlɛsɛka ekyi ne azo la a le bɛ sa waa ko a. Kɛyɛ sm 22.2 (enkyi 8.75). Nea Mok. B14.\n^ Ezukoa bolɛ bie mɔɔ bɛnze ye, ɔbahola yeayɛ amba, hayasente, opale anzɛɛ tɔmalene.\n^ Anzɛɛ “aze adɛladeɛ.”\n^ Anzɛɛ “abotile nwuanzanwuanza.”


Hibuluma 13 | Yintanɛte Zo Baebolo | Ewiade Fofolɛ Ngilebɛbo\nFolɛdulɛ nee ahyebizalɛ mɔɔ li awieleɛ (1-25)\nBɛmmamaa bɛ rɛle fi nyɛvolɛlielɛ (2)\nBɛli agyalɛ eni (4)\nBɛdie menli mɔɔ li bɛ nyunlu la (7, 17)\nBɛbɔ ayɛlɛyelɛ afɔle (15, 16)\n13 Bɛmaa bɛ mediema ɛlɔlɛ ɛhɔ zo. 2 Bɛmmamaa bɛ rɛle fi nyɛvolɛlielɛ, ɔluakɛ bie mɔ luale zo liele anwumabɔvolɛma mɔɔ bɛannwu ye. 3 Bɛhakye bɛdabɛ mɔɔ bɛgua bɛ efiade* la kɛ asɛɛ bɛ nee bɛ a wɔ ɛkɛ a, yɛɛ bɛdabɛ mɔɔ bɛlɛyɛ bɛ amumuyɛ la, ɔluakɛ bɛdabɛ noko bɛwɔ nwonane nu.* 4 Bɛ muala bɛli agyalɛ eni, na bɛmmagua agyalɛ ɛkpa ne anwo evinli, ɔluakɛ Nyamenle babua bɛdabɛ mɔɔ bɛle adwɔmane* nee agyalɛzɛkyelɛma la ndɛne. 5 Bɛmmamaa ezukoa nwo anyebolo ba bɛ ɛbɛlabɔlɛ nu, bɛmaa bɛ kunlu ɛdwo mɔɔ bɛlɛ ye la anwo. Na yeha kɛ: “Menrɛgyakyi wɔ, yɛɛ menrɛkpo wɔ ɛlɛ.” 6 Amaa yɛanyia akɛnrasesebɛ kpole na yɛaha kɛ: “Gyihova* le me boavolɛ; menrɛzulo. Duzu a sonla kɛhola kɛyɛ me a?” 7 Bɛhakye menli mɔɔ li bɛ nyunlu, mɔɔ ɛha Nyamenle edwɛkɛ ne ɛhile bɛ la, na bɛnlea kɛzi bɛ ɛbɛlabɔlɛ kɔ ye la, bɛzukoa bɛ diedi. 8 Kɛzi Gyisɛse Kelaese de anoma la, ɔle zɔhane ɛnɛ nee dahuu. 9 Bɛmmamaa ngilehilelɛ ngakyile nee edwɛkɛ fofolɛ twehwe bɛ adwenle, ɔluakɛ ɔle kpalɛ kɛ bɛkɛlua ɛlolɛ zo bɛkɛzi bɛ ahonle na tɛ aleɛ* mɔɔ ɛmboa bɛdabɛ mɔɔ bɛmaa ɔdie bɛ mekɛ la. 10 Yɛlɛ afɔlemokyea mɔɔ bɛdabɛ mɔɔ bɛsonle wɔ ɛdanlɛsua ne anu la ɛnlɛ adenle kɛ bɛkɛli zolɛ debie a. 11 Ɔluakɛ nane mɔɔ ɛtane ti ɛsɔfo kpanyinli ne fa bɛ mogya kɔ nwuanzanwuanza ɛleka ne la, bɛyela bɛ avunli wɔ azokoɛleɛ ne anzi lɔ. 12 Ɔti Gyisɛse noko nwunle amaneɛ wɔ sua ne kandiba amaa yeava ye mogya ne yeade menli ne anwo. 13 Zɔhane ati, bɛmaa yɛhɔ ɔ nwo ɛkɛ wɔ azokoɛleɛ ne anzi lɔ yɛhɔzoa ye anyiemgba ne bie, 14 ɔluakɛ yɛnlɛ sua mɔɔ wɔ ɛkɛ ne dahuu la wɔ ɛke, emomu yɛlɛkendɛ mɔɔ bara la ɛsesebɛ. 15 Bɛmaa yɛlua ɔ nwo zo yɛbɔ ayɛlɛyelɛ afɔle yɛmaa Nyamenle dahuu, ɛhye a le yɛ nloa anu edwɛkɛ mɔɔ bɔ ye duma wɔ bagua nu la. 16 Bieko, bɛmmamaa bɛ rɛle fi kɛ bɛkɛyɛ kpalɛ na bɛ nee awie mɔ kɛhyɛ mɔɔ bɛlɛ la, ɔluakɛ afɔlebɔlɛ zɛhae mɔ sɔ Nyamenle anye. 17 Bɛdie menli mɔɔ li bɛ nyunlu la na bɛbɛlɛ bɛ nwo aze bɛmaa bɛ, ɔluakɛ bɛmɛ a bɛnea bɛ nwo zo* na bɛbabu nwolɛ mgbonda a, amaa bɛava fɛlɛkolilɛ bɛayɛ ɛhye na bɛanli nyane, tɛ ye zɔhane a ɔnrɛwie bɛ boɛ. 18 Bɛhɔ zo bɛyɛ asɔne bɛmaa yɛ ɔluakɛ yɛdie yɛdi kɛ yɛlɛ adwenle mɔɔ anu te,* ɔluakɛ yɛkulo kɛ yɛfa nɔhalɛlilɛ yɛbɔ yɛ ɛbɛla wɔ debie biala anu. 19 Noko mesɛlɛ bɛ kpalɛ kɛ bɛyɛ asɔne amaa meazia meara bɛ nwo lɔ bieko ndɛndɛ. 20 Anzodwolɛ Nyamenle ne mɔɔ yele mboaneneavolɛ kpole ne, yɛ Awulae Gyisɛse mɔɔ ɛnee lɛ mogya ne mɔɔ maa dahuu ngyekyeleɛ ne di munli la vile mowuamra anu la, 21 ɛva debie biala mɔɔ le kpalɛ la ɛziezie bɛ ɔmaa bɛyɛ ye ɛhulolɛdeɛ, na ɔlua Gyisɛse Kelaese anwo zo ɔva yɛ ɔyɛ mɔɔ sɔ ɔ nye la, yemɔ a anyunlunyia ɛha ye dahuu a. Amen. 22 Mediema, akee bɛzi abotane na bɛdie anwosesebɛmaanlɛ edwɛkɛ ɛhye, ɔluakɛ mehɛlɛ bɛ kɛlata mɔɔ yeanwa biala. 23 Mekpondɛ kɛ bɛnwu ye kɛ bɛye yɛ diema Timote. Saa ɔba ndɛ a me nee ye yɛbaranwu bɛ. 24 Mebiza menli mɔɔ li bɛ nyunlu nee nwuanzanwuanzama ne mɔ amuala. Bɛdabɛ mɔɔ bɛwɔ Yetali la se bɛbiza bɛ. 25 Ɛlolɛ ɛha bɛ muala.\n^ Giliki aneɛ nu, “bɛgua bɛ kyeenyi.”\n^ Anzɛɛ ɔkola ɔkile, “kɛ asɛɛ bɛ nee bɛ ɛlɛnwu amaneɛ la.”\n^ Ɛhye kile, aleɛ nwo mɛla.\n^ Anzɛɛ “bɛ ɛkɛla zo.”\n^ Giliki aneɛ nu, “adwenle kpalɛ.”


Saa Bɛye Wɔ Bɛfi Menli Nu A Kɛzi Ɛbagyinla Ɔ Nloa Ɛ?\nKENGA YE WƆ Afrikaans Albanian America Mumule Aneɛ Amharic Arabic Arabic (Lebanon) Armenian Armenian (West) Azerbaijani Basque Batak (Toba) Bislama Brazil Mumule Aneɛ Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Colombia Mumule Aneɛ Croatian Czech Danish Dutch Ecuador Mumule Aneɛ Efik English Estonian Ewe Fante Faroese Fijian Finnish French Georgian German Giliki Gujarati Gun Hausa Hibulu Hiligaynon Hindi Hindi (Roman) Hungarian Iban Icelandic Iloko Indonesian Isoko Italian Japanese Javanese Kabiye Kabuverdianu Kannada Karen (S'gaw) Kazakh Kikongo ya Leta Kiluba Kinyarwanda Kirghiz Kisonge Korea Mumule Aneɛ Korean Kurdish Kurmanji (Caucasus) Kurdish Kurmanji (Cyrillic) Kyangonde Lari Lingala Lithuanian Macedonian Malagasy Malawi Mumule Aneɛ Malay Malayalam Maya Mexico Mumule Aneɛ Mixtec (Guerrero) Myanmar Ndebele (Zimbabwe) Nepali Norwegian Nzema Oromo Ossetian Otomi (Mezquital Valley) Pangasinan Papiamento (Curaçao) Persian Peru Mumule Aneɛ Polish Polish Mumule Aneɛ Portuguese (Brazil) Portuguese (European) Punjabi Quechua (Ayacucho) Rarotongan Romanian Russia Mumule Aneɛ Russian Samoan Sango Serbian (Cyrillic) Serbian (Roman) Sesotho (South Africa) Shona Sinhala Slovak Slovenian Spain Mumule Aneɛ Spanish Sranantongo Sunda Swahili Swedish Tagalog Tahitian Tamil Tatar Telugu Tetun Dili Thai Tshiluba Turkish Tzotzil Ukrainian Uzbek Uzbek (Roman) Valencian Vietnamese Welsh Xhosa Yoruba Zulu zambia Mumule Aneɛ\nBɛye wɔ bɛvi menli nu na ɛ nwo ɛyɛ wɔ koonwu ɔ? Saa ɔle zɔ a, bie a ɛbade nganeɛ kɛ edwɛndolɛnli ne mɔɔ hanle kɛ: “Mele kɛ aloma mɔɔ ɔ ngome ɔgyi sua ti zo la.” (Edwɛne 102:7) Mekɛ mɔɔ bɛkɛye wɔ bɛkɛvi menli nu la, Baebolo ne anu nrɛlɛbɛ bahola aboa wɔ yeamaa wɔagyinla ɔ nloa.\nKenga arɛlekyekyelɛ edwɛkɛ fi Baebolo ne anu\nSukoa deɛmɔti ninyɛndane ɛlɛsisi ewiade la\nKpo adwenleadwenle mɔɔ ɔngyia la\nKpundikpundi wɔ agbɔkɛ nu\nSaa bɔbɔ bɛye wɔ bɛfi menli nu a, ɛ nye bahola alie saa ɛnwu kɛ ɛhyia Nyamenle anwo na ɛbɔ mɔdenle ɛbikye ye a. (Mateyu 5:3, 6) Ninyɛne ɛhye mɔ mɔɔ bɛndua nwolɛ ezukoa la bahola aboa wɔ yeamaa wɔabɔ ɔ bo.\nYintanɛte zo Baebolo mɔɔ nuhua edwɛkɛ le pɛpɛɛpɛ na ɔnyɛ se kɛ ɛbagenga\nVidio nzinrenzinra mɔɔ fale Baebolo ngilehilelɛ nwo mɔɔ ɔ bo ɛdelɛ ɛnyɛ se la\n“Baebolo Kpuya Mɔɔ Bɛbua”—Mualɛ tee mɔɔ fale kpuya mɔɔ menli ta biza anwo la\n“Sukoa Bɛ Diedi”—Edwɛkɛ ɛhye kola maa ɛnwu mrenyia nee mraalɛ nɔhavoma mɔɔ wɔ Baebolo ne anu la kpalɛ\n“Asoo Awie A Yɛle A?”—Edwɛkɛ ɛhye twe adwenle kɔ kɛzi abɔdeɛ le kɛnlɛma nee nwanwane la azo\nNgɛlɛlera ɛhye mɔ ɛmaa menli dɔɔnwo ɛnyia arɛlekyekyelɛ. Kɛ anrɛɛ ɛbagenga adile dɔɔnwo wɔabɔ nu la, fa mekɛ ɛhye mɔɔ yeha ɛ ngome la kenga ye ngyikyingyikyi, dwenledwenle nwo na yɛ asɔne.—Maake 1:35.\nFelepaema 4:6, 7\n1 Pita 5:6, 7\nSaa ɛte deɛmɔti ninyɛndane sisi nee kɛzi Nyamenle bali nwolɛ gyima la abo a, ɔnrɛyɛ se kɛ ɛbagyinla tɛnlabelɛ bɔbɔ mɔɔ anu yɛ se la anloa.—Ayezaya 65:17.\nDuzu a Baebolo ne ka ye wɔ anwondolɛ nee kpɔkɛdelɛ nwo a?\nAwieleɛ mekɛ ne anwo sɛkɛlɛneɛ a le boni?\nYekile buluku ne anu mgbɔnwɔkavoma nna ne gyi ɛkɛ ne maa duzu?\nEdwɛkɛ ngakyile ɛhye mɔ bahola aboa wɔ wɔ mekɛ mɔɔ ɔbaha ɛ ngome la na yeamaa ‘wɔagyakyi kɛ ɛbadwenledwenle.’—Mateyu 6:25.\nKɛzi bɛgyinla adwenleadwenle nloa\nEsiane nwo adwenleadwenle\nAdwenleadwenle mɔɔ ngakula yia la\nAgɔnwolɛvalɛ boa yɛ maa yɛnyia adwenle nu ne nganeɛdelɛ nu kpɔkɛdelɛ kpalɛ na nwolɛ hyia kpalɛ wɔ mekɛ mɔɔ ɔyɛ ɔse kɛ yɛbanwu yɛ nwo la. Saa wɔha sua nu a, ɛbahola wɔalua vidio anzɛɛ fonu zo ɛnee ɛ gɔnwo mɔ ali adwelie na wɔakpondɛ agɔnwolɛma fofolɛ. Edwɛkɛ ɛhye mɔ baboa wɔ yeamaa wɔakpondɛ agɔnwolɛma na eza wɔayɛ “agɔnwolɛ kpalɛ.”—Mrɛlɛbulɛ 17:17.\nDuzu a maa awie yɛ agɔnwolɛ kpalɛ a?\nAsoo ɔwɔ kɛ ɛfa menli gyɛne agɔnwolɛ?\nNa saa ɛte nganeɛ kɛ ɛnlɛ agɔnwolɛma ɛ?\nKyɛ debie fa kpondɛ agɔnwolɛma\nDa anyezɔlɛ ali fa kpondɛ agɔnwolɛma\nBaebolo ne ka kɛ ‘agbɔkɛ nu ɛkpundilɛ zo lɛ nvasoɛ.’ (1 Timote 4:8) Ɔkola ɔmaa ɛnyia adwenle nu kpɔkɛdelɛ kpalɛ titili wɔ mekɛ mɔɔ bɛye wɔ bɛvi menli nu la. Saa bɔbɔ ɛngola ɛnvinde a, ɛbahola wɔayɛ ninyɛne bie mɔ wɔava wɔakpundikpundi ɛ nwo.\nTiedia, mmatɛnla ɛleka ko\nYɛ ninyɛne mɔɔ bamaa wɔnyia anwosesebɛ wɔ nwonane nu nee adwenle nu\nFa nwa awie Fa nwa awie Saa Bɛye Wɔ Bɛfi Menli Nu A Kɛzi Ɛbagyinla Ɔ Nloa Ɛ?


Anwumabɔvolɛma ye bɛ nwo kile mboaneneavolɛma (8-20)\nMrenyia zo ɛpɛlɛ nee bɛ nwo ɛdelɛ (21-24)\nGyisɛse mɔɔ ɛli ɛvolɛ 12 la wɔ ɛzonlenlɛ sua ne anu (41-52)\n2 Mekɛ ne anu Siza Ɔgɛsetɛse lile mɛla kɛ bɛhɛlɛ azɛlɛ ye azo amra amuala aluma. 2 (Duma ɛhɛlɛlɛ ɛhye mɔɔ limoa la hɔle zo wɔ mekɛ mɔɔ Koyeleneɛse le amɛnlado wɔ Selea la.) 3 Na menli ne amuala hɔle kɛ bɛkahɛlɛ bɛ aluma, awie biala hɔle ye sua zo. 4 Dwosefi noko vi Nazalɛte mɔɔ wɔ Galeli la hɔle Dwudiya wɔ Devidi sua zo, mɔɔ bɛfɛlɛ ye Bɛtelɛhɛm la, ɔluakɛ ɔvi Devidi abusua nu. 5 Ɔ nee ɔ ye Mɛle mɔɔ ɛnee ɔka ekyii ɔwo la hɔle kɛ bɛkahɛlɛ bɛ aluma. 6 Mekɛ mɔɔ bɛwɔ ɛkɛ ne la, ɔ ko hanle ye. 7 Na ɔwole ɔ ra nrenyia ne, ye belamunli ralɛ ne, na ɔvale ndanlɛ avuazinli ɔkyekyele ye ɔdole ye nane adidilɛka nu, ɔluakɛ bɛannyia ɛleka biala wɔ nyɛvolɛ sua ne anu. 8 Ɛnee mboaneneavolɛma noko wɔ maanzinli ko ne ala anu ɛlɛnea bɛ mboane nɔe ne wɔ alienwo. 9 Arɛlevilɛ nu ala, Gyihova* anwumabɔvolɛ ragyinlanle bɛ nyunlu ɛkɛ, na Gyihova* anyunlunyia dale bɛ nwo zo na ɛzulolɛ kpole hanle bɛ. 10 Na anwumabɔvolɛ ne zele bɛ kɛ: “Bɛmmasulo, nea! melɛfa anyelielɛ kpole mɔɔ menli kɔsɔɔti banyia la anwo edwɛkɛ mearɛlɛ bɛ. 11 Ɔluakɛ ɛnɛ, bɛwo dievolɛ bie mɔɔ le Awulae Kelaese ne la bɛmaa bɛ wɔ Devidi sua zo. 12 Na ɛhye a bayɛ sɛkɛlɛneɛ amaa bɛ a: Bɛbanwu adɔma mɔɔ bɛva ndanlɛ avuazinli bɛkyekye ye la kɛ ɔla nane adidilɛka nu.” 13 Arɛlevilɛ nu ala anwumabɔvolɛma dɔɔnwo* rabokale anwumabɔvolɛ ne anwo bɛyele Nyamenle ayɛlɛ na bɛhanle kɛ: 14 “Anyunlunyia ɛha Nyamenle wɔ anwuma lɔ, na anzodwolɛ ɛha menli mɔɔ ɔdie bɛ ɔto nu wɔ azɛlɛ ye azo la.” 15 Yemɔti mekɛ mɔɔ anwumabɔvolɛma ne vile bɛ nwo ɛkɛ ne hɔle anwuma la, mboaneneavolɛma ne hanle hilele bɛ nwo ngoko kɛ: “Bɛmaa yɛhɔ Bɛtelɛhɛm na yɛhɔnlea mɔɔ ɛzi mɔɔ Gyihova* ɛla ye ali ɛhile yɛ la.” 16 Bɛyɛle ye ndɛndɛ bɛhɔle na bɛnwunle Mɛle nee Dwosefi, yɛɛ kakula ne mɔɔ la nane adidilɛka ne anu la. 17 Mekɛ mɔɔ bɛnwunle ɛhye la, bɛhanle kakula ne anwo edwɛkɛ mɔɔ anwumabɔvolɛ ne hanle la bɛhilele bɛ. 18 Na mɔɔ mboaneneavolɛma ne hanle la zinle menli kɔsɔɔti mɔɔ dele la anwo, 19 noko Mɛle bɔle ɔ bo vale edwɛkɛ ɛhye mɔ amuala ziele, na ɔdwenledwenlenle nwolɛ wɔ ye ahonle nu. 20 Akee mboaneneavolɛma ne ziale hɔle, bɛwulale Nyamenle anyunlunyia na bɛyele ye ayɛlɛ wɔ mɔɔ bɛde nee mɔɔ bɛnwu ye kɔsɔɔti la anwo, kɛ mɔɔ bɛhanle bɛhilele bɛ ala la. 21 Kenle mɔtwɛ ne anzi, mɔɔ mekɛ dwule kɛ bɛpɛ ye mrenyia zo la, bɛdonle ye duma Gyisɛse, duma mɔɔ anwumabɔvolɛ ne vale maanle ye kolaa na banrenzɛ ye la. 22 Eza mɔɔ mekɛ dwule kɛ bɛmaa bɛ nwo ade kɛ mɔɔ Mosisi Mɛla ne kile la, bɛvale ye bɛhɔle Gyɛlusalɛm kɛ bɛkava ye bɛahile Gyihova,* 23 kɛ mɔɔ bɛhɛlɛ ye wɔ Gyihova* Mɛla ne anu la: “Belamunli ralɛ nrenyia biala bayɛ nwuanzanwuanza amaa Gyihova.”* 24 Na bɛbɔle afɔle kɛ mɔɔ Gyihova* Mɛla ne se la: “abubule nwiɔ anzɛɛ mɔlɔnoma nwiɔ.” 25 Na nea! ɛnee nrenyia bie wɔ Gyɛlusalɛm mɔɔ bɛfɛlɛ ye Semɛyɔn, ɔle tenlenenli yɛɛ ɔsulo Nyamenle, na ɔlɛkendɛ mekɛ mɔɔ Nyamenle bakyekye Yizilayɛ arɛle la, na ɛnee sunsum nwuanzanwuanza wɔ ɔ nwo zo. 26 Ɛnee eza Nyamenle ɛlua sunsum nwuanzanwuanza ne azo ɛye ɛhile ye kɛ ɔnrɛwu kɔkpula kɛ ɔbanwu Kelaese ne mɔɔ Gyihova* ɛzoa ye la. 27 Sunsum ne hilele ye adenle maanle ɔhɔle ɛzonlenlɛ sua ne anu, na mekɛ mɔɔ kakula* Gyisɛse awovolɛ vale ye rale kɛ bɛbayɛ mɔɔ Mɛla ne kile la, 28 ɔliele kakula ne ɔdole ɔ sa zo ɔyele Nyamenle ayɛlɛ na ɔhanle kɛ: 29 “Tumivolɛ Awulae, kɛkala, ɛlɛmaa wɔ akɛlɛ ahɔ anzodwolɛ nu kɛ mɔɔ ɛhanle la, 30 ɔboalekɛ menwu mɔɔ ɛbalua ɔ nwo zo wɔalie ngoane 31 mɔɔ wɔva wɔmaa wɔ menli kɔsɔɔti anyunlu la, 32 wienyi mɔɔ baye awozinli mɔɔ ɛheda maanle maanle ne anwo zo na yeayɛ anyunlunyia yeamaa wɔ menli Yizilayɛma la.” 33 Na mɔɔ ɔhanle ye wɔ kakula ne anwo la zinle ye papa nee ye mame anwo. 34 Eza Semɛyɔn yilale bɛ na ɔzele kakula ne mame Mɛle kɛ: “Nea! Bɛye kakula ɛhye bɛmaa Yizilayɛma dɔɔnwo azedɔlɛ nee bɛ ɛdwazolɛ bieko nee sɛkɛlɛneɛ mɔɔ bɛbadendɛ bɛatia la 35 (ɛhɛe, dadeɛ tendenle bawɔ wɔ avinde), amaa mɔɔ wɔ menli dɔɔnwo ahonle nu la ala ali.” 36 Ɛnee ngapezonli raalɛ bie mɔɔ bɛfɛlɛ ye Ana, mɔɔ le Fanuwɛle mɔɔ vi Ahya abusua nu ara raalɛ la wɔ ɛkɛ. Ɛnee raalɛ ɛhye ɛnyi kpalɛ na bɛgyale ye* la ɔ nee ɔ hu dɛnlanle ɛvolɛ nsuu, 37 ɛnee ɔle kunlavolɛ raalɛ mɔɔ yeli ɛvolɛ 84. Ɛnee dahuu ɔwɔ ɛzonlenlɛ sua ne anu, ɔfa ɛhɔnehyelɛ nee modolɛ ɔsonle alehyenlɛ nee aledwolɛ. 38 Wɔ zɔhane mekɛ ne anu, ɔbikyele bɛ na ɔbɔle ɔ bo ɔyɛle Nyamenle mo na ɔhanle kakula ne anwo edwɛkɛ ɔhilele menli kɔsɔɔti mɔɔ bɛlɛkendɛ Gyɛlusalɛm ɛlielɛ ne la. 39 Ɔti mekɛ mɔɔ bɛyɛle debie biala kɛ mɔɔ Gyihova* Mɛla ne kile la, bɛziale bɛhɔle bɛ sua zo Nazalɛte wɔ Galeli. 40 Na kakula ne hɔle zo nyinle na ɔnyianle anwosesebɛ, ɔnwunle nrɛlɛbɛ kpole, na ɔhɔle zo ɔnyianle Nyamenle anyunlu ɛlolɛ. 41 Ɛvolɛ biala ɛnee ye awovolɛ kɔ Gyɛlusalɛm kɔdi Akpabɛnwo ɛvoyia ne. 42 Mekɛ mɔɔ ɔlile ɛvolɛ 12 la, bɛhɔle ɛvoyialilɛ ne kɛ mɔɔ bɛyɛ ye la. 43 Bɛwiele ɛvoyialilɛ ne na bɛlɛsia bɛahɔ la, kakula Gyisɛse hale bɛ nzi wɔ Gyɛlusalɛm, na ye awovolɛ annwu ye. 44 Ɛnee bɛsuzu kɛ ɔboka menli mɔɔ bɛlɛkɔ la anwo, yemɔti bɛdiale kenle ko adenle na akee bɛbɔle ɔ bo kɛ bɛkpondɛ ye wɔ ye mbusuafoɔ nee ɔ gɔnwo mɔ avinli. 45 Noko mɔɔ bɛannwu ye la, bɛziale bɛhɔle Gyɛlusalɛm na bɛbɔle mɔdenle ɛsesebɛ bɛkpondɛle ye. 46 Kenle nsa anzi, bɛnwunle ye wɔ ɛzonlenlɛ sua ne anu kɛ ɔde kilehilevolɛma ne avinli ɔlɛtie bɛ na ɔlɛbizebiza bɛ edwɛkɛ. 47 Na kɛzi ɔte edwɛkɛ bo nee ye nyelebɛnloa ne zinle bɛdabɛ mɔɔ bɛlɛtie ye la anwo. 48 Mɔɔ ye awovolɛ nwunle ye la, ɔzinle bɛ nwo, na ye mame zele ye kɛ: “Me ra, kɛmɔti a wɔyɛ yɛ zɛhae ɛ? Nea kɛzi me nee wɔ papa anye ɛbolo yɛlɛkpondɛ wɔ a.” 49 Noko ɔzele bɛ kɛ: “Duzu ati a bɛlɛkpondɛ me a? Bɛnze kɛ ɔwɔ kɛ metɛnla Egya sua nu ɔ?” 50 Noko, bɛande mɔɔ ɔhanle ɔhilele bɛ la abo. 51 Akee ɔ nee bɛ ziale hɔle Nazalɛte, na ɔhɔle zo ɔbɛlɛle ɔ nwo aze* ɔmaanle bɛ. Ye mame noko vale edwɛkɛ ɛhye mɔ amuala ziele ye ahonle nu kpalɛ. 52 Na Gyisɛse hɔle zo nyianle nrɛlɛbɛ, ɔnyinle na ɔnyianle Nyamenle nee menli nyunlu ɛlolɛ.


Edwɛkɛkavolɛma—Azonvolɛ Tu Bɛ Nwo Maa | Nyamenle Belemgbunlililɛ\nNyamenle Belemgbunlililɛ Di Tumi!\nKENGA YE WƆ Afrikaans Albanian America Mumule Aneɛ Amharic Arabic Armenian Aymara Azerbaijani Azerbaijani (Cyrillic) Batak (Karo) Batak (Toba) Bicol Bislama Bulgarian Cambodian Catalan Cebuano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Giliki Guarani Gun Haitian Creole Hausa Herero Hibulu Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kwangali Kwanyama Laotian Latvian Lingala Lithuanian Lunda Luo Luvale Macedonian Macua Malagasy Malay Malayalam Maltese Mauritian Creole Maya Moore Myanmar Ndebele Ndebele (Zimbabwe) Ndonga Nepali Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese (Brazil) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sena Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Venda Vietnamese Wallisian Waray-Waray Wolaita Xhosa Yoruba Zande Zapotec (Isthmus) Zulu\nEdwɛkɛkavolɛma—Azonvolɛ Tu Bɛ Nwo Maa\nTILE NE BODANE\nBelemgbunli ne boɔboale edwɛkɛkavolɛma ɛlɔne nloa\n1, 2. Gyima kpole boni a Gyisɛse hanle nwolɛ edwɛkɛ a, na kpuyia mɔɔ hyia la a le boni?\nFANE dɔɔnwo ne ala maanyɛlɛ tumivolɛma bɔ ɛwɔkɛ mɔɔ bɛnli zo. Bɛ nuhua ne mɔɔ bɛlɛ adwenle kpalɛ bɔbɔ la ɛngola ɛnli bɛ ɛwɔkɛ zo. Mɔɔ yɛ anyelielɛ la a le kɛ Gyisɛse le ngakyile ɔluakɛ ɔdi ye ɛwɔkɛ zo dahuu.\n2 Gyisɛse rayɛle Belemgbunli wɔ 1914 la anzi, ɛnee yeziezie ɔ nwo kɛ ɔmaa ngapezo bie mɔɔ ɔlumuale ɔhanle ye kɛyɛ ɛvolɛ 1,900 la ape zo. Ɔka ekyii na yeawu la, ɔhanle kɛ: “Bɛbabɔ Edwɛkpa ɛhye mɔɔ fane Anwuma Belemgbunlililɛ ne anwo la nolo wɔ aleɛabo amuala.” (Mat. 24:14) Zɔhane edwɛkɛ ne mɔɔ ɔbape zo la bayɛ sɛkɛlɛneɛ mɔɔ kile kɛ yera na ɔlɛdi tumi wɔ ye Belemgbunlililɛ nu la bie. Noko kpuyia bie mɔɔ hyia la a le kɛ: Kɛzi Belemgbunli ne baboɔboa edwɛkɛkavolɛma ɛlɔne nloa wɔ awieleɛ mekɛ ne—mekɛ mɔɔ menli bayɛ angomedi, bɛnrɛnyia ɛlɔlɛ nee nyamenlezonlenlɛ sunsum la anu ɛ? (Mat. 24:12; 2 Tem. 3:1-5) Ɔhyia kɛ yɛnwu ye, ɔluakɛ kpuyia zɔhane anwo mualɛ ne fane nɔhalɛ Keleseɛnema kɔsɔɔti anwo.\n3. Anwodozo boni a Gyisɛse lale ye ali a, na nienwu a ɔnyianle zɔhane anwodozo ne a?\n3 Nea Gyisɛse ngapezo edwɛkɛ ne bieko. Asoo edwɛkɛ “bɛbabɔ” maa ɔnyia anwodozo? Ɛhɛe! Ɛnee Gyisɛse ze ye wienyi kɛ ɔbanyia menli mɔɔ bɛbadu bɛ nwo bɛamaa la wɔ awieleɛ mekɛ ne anu. Nienwu a ɔnyianle zɔhane anwodozo ne a? Ɔzukoale ɔvile ɔ Ze ɛkɛ. (Dwɔn 12:45; 14:9) Kolaa na Gyisɛse ara azɛlɛ ye azo la, ɔlumuale ɔnwunle kɛ Gyihova lɛ anwodozo wɔ Ye sonvolɛma mɔɔ bɛtu bɛ nwo bɛmaa la anu. Bɛmaa yɛnlea kɛzi Gyihova lale zɔhane anwodozo ne ali la.\n“Wɔ Menli Ne Mɔ Bava Bɛ Nwo Amaa Wɔ”\n4. Duzu gyima a Gyihova hanle kɛ Yizilayɛma ɛboa a, na kɛzi bɛyɛle bɛ nyɛleɛ wɔ nwolɛ ɛ?\n4 Kakye mɔɔ zile wɔ mekɛ mɔɔ Gyihova hanle kɛ Mosisi ɛzi ndanlɛ sua mɔɔ Yizilayɛma bazonle wɔ nu la. Gyihova luale Mosisi anwo zo hanle kɛ menli ne amuala ɛboa gyima ne. Mosisi zele bɛ kɛ: ‘Awie biala mɔɔ ɔdaye ɔkulo la ɛva afɔlebɔdeɛ ɛrɛlɛ Gyihova.’ Boni a vile nuhua rale a? ‘Menli ne hɔle zolɛ vale afɔlebɔlɛ ninyɛne rɛlɛle Mosisi nwonlomɔ biala.’ Mɔɔ bɛvale bɛrale la zonle yemɔti bɛhanle kɛ ‘bɛmmafa afɔlebɔdeɛ bieko bɛba’! (Ade. 35:5; 36:3, 6) Yizilayɛma manle ɔlale ali kɛ anwodozo mɔɔ Gyihova nyianle ye wɔ bɛ nu la fɛta.\n5, 6. Kɛmɔ Edwɛndolɛ 110:1-3 kile la, sunsum boni a ɛnee Gyihova nee Gyisɛse anye la kɛ bɛbanwu ye wɔ bɛ nɔhalɛ azonvolɛ avinli wɔ awieleɛ mekɛ ne anu a?\n5 Asoo ɛnee Gyihova anye la kɛ ɔbanwu tunwomaa sunsum ɛhye bie wɔ ye azonvolɛ avinli wɔ awieleɛ mekɛ ne anu? Ɛhɛe! Wɔ ɛvolɛ mɔɔ bo 1,000 kolaa na bɛawo Gyisɛse wɔ azɛlɛ ye azo la, Gyihova manle Devidi hɛlɛle mekɛ mɔɔ Mɛzaya ne babɔ ye tumililɛ bo la dole ɛkɛ. (Bɛgenga Edwɛndolɛ 110:1-3.) Gyisɛse, Belemgbunli ne mɔɔ bɛzie ye fofolɛ la banyia agbɔvolɛ mɔɔ bɛbaho bɛatia ye a. Noko eza ɔbanyia ɛlɔnema mɔɔ bɛbagyinla ɔ nzi a. Bɛnrɛtinlitinli bɛ na bɛazonle Belemgbunli ne. Ngakula mɔɔ bɛwɔ bɛ avinli bɔbɔ la bavi bɛ ɛhulolɛ nu adu bɛ nwo amaa, bɛ nwo bazo kpalɛ mɔɔ bɛkola bɛfa bɛ bɛtoto ɛbɔlɛ mɔɔ ɔtɔ ɔmaa maanle nu kye nwonlomɔ la anwo. *\nMenli mɔɔ bɛfi bɛ ɛhulolɛ nu bɛgyinla Belemgbunlililɛ ne anzi la zonle kɛ ɛbɔlɛ (Nea ɛdendɛkpunli 5)\n6 Ɛnee Gyisɛse ze kɛ ngapezo ne mɔɔ wɔ Edwɛndolɛ 110 la fane ɔ nwo. (Mat. 22:42-45) Ɛhye ati, ɛnee ɔlɛ mɔɔ ɔbagyinla zo yeanyia anwodozo kɛ ɔbanyia nɔhavoma mɔɔ bɛbagyinla ɔ nzi na bɛavi bɛ ahonle nu bɛadu bɛ nwo bɛamaa bɛabɔ edwɛkpa ne nolo wɔ ewiade amuala a. Duzu a tetedwɛkɛ ne mɔ ɛmaa yela ali a? Asoo amgba Belemgbunli ne ɛboɔboa edwɛkɛkavolɛma ɛlɔne mɔɔ bɛdu bɛ nwo bɛmaa la anloa wɔ awieleɛ mekɛ ɛhye anu?\n“Nwolɛ Adenle Mɔɔ Menyia Nee Me Gyima A Le Kɛ Mebabɔ Zɔhane Edwɛkɛ Ne Nolo”\n7. Bɛziele Gyisɛse Belemgbunli bɛwiele la, kɛzi ɔzieziele ye ɛdoavolɛma ɔmanle gyima mɔɔ la bɛ nyunlu la ɛ?\n7 Bɛziele Gyisɛse Belemgbunli la, yeangyɛ ɔyɛle ninyɛne mɔɔ ɔbava yeaziezie ye ɛdoavolɛma yeamaa gyima kpole mɔɔ bɛbayɛ la. Kɛmɔ yɛnwunle ye wɔ Tile 2 ne anu la, ɔranleanle ye menli ne na ɔdele bɛ nwo ɔvi 1914 kɔdwu 1919 mɔlebɛbo. (Mal. 3:1-4) Akee wɔ 1919 ne anu, ɔkpale akɛlɛ nɔhavo ne kɛ ɔli ye ɛdoavolɛma ne anyunlu. (Mat. 24:45) Ɔvi zɔhane mekɛ ne titile mɔɔ ba la, zɔhane akɛlɛ ne bɔle ɔ bo kɛ ɔdua nyianu ɛdendɛlɛ nee mbuluku mɔɔ zile zolɛ kɛ ɔwɔ kɛ Keleseɛnenli ko biala ka edwɛkɛ ne la azo yeava sunsum nu aleɛ yeamaa.\n8-10. Kɛzi nyianu manle edwɛkɛhanlɛ gyima ne nyianle anyuhɔlɛ ɛ? Maa neazo. (Eza nea ɛlɛka “ Alumua Nyianu Mɔɔ Manle Edwɛkɛhanlɛ Gyima Ne Nyianle Anyuhɔlɛ La.”)\n8 Nyianu bo ɛdendɛlɛ. Kɛmɔ ɛnee Baebolo Sukoavoma ne ɛlɛkpondɛ adehilelɛ la ati, wɔ Ewiade Konle I la anzi, bɛyiale wɔ Cedar Point, Ohio, U.S.A. ɔvi September 1 kɔdwu 8, 1919 bɛyɛle bɛ nyianu kpole mɔɔ lumua. Wɔ kenle mɔɔ tɔ zo nwiɔ la, Adiema Rutherford manle ɛdendɛlɛ mɔɔ ɔhanle ye wienyi wɔ nuhua kɛ: “Keleseɛnenli gyima mɔɔ ɔlɛ ye wɔ azɛlɛ ye azo la . . . a le kɛ ɔbabɔ Awulae belemgbunlililɛ ne anwo edwɛkɛ ne nolo.”\n9 Akee bɛvale nyianu zɔhane kenle nsa mɔɔ hale la bɛrale awieleɛ wɔ mekɛ mɔɔ Adiema Rutherford manle ɛdendɛlɛ mɔɔ ɔ ti ne se “Edwɛkɛ Mɔɔ Yɛka Yɛahile Yɛ Gɔnwo Mɔ Gyimayɛvoma” mɔɔ bɛhɛlɛle ye wɔ Ɛzinzalɛ Arane ne anu wɔ edwɛkɛtile “Bɛbɔ Belemgbunlililɛ Ne Nolo” abo la. Ɔhanle kɛ: “Ɔwɔ kɛ Keleseɛnenli fa mekɛ ekyii biza ɔ nwo kɛ, Duzu ati a mewɔ azɛlɛ ye azo a? Ɔwɔ kɛ ɔbua kɛ, Awulae ɛyɛ me ɔ gyakɛ anu gyinlavolɛ kɛ membɔ ye edwɛkɛ ne mɔɔ bamaa menli nee ye abɔ nu la nolo, na nwolɛ adenle mɔɔ menyia nee me gyima a le kɛ mebabɔ edwɛkɛ zɔhane nolo.”\n10 Wɔ ɛdendɛlɛ zɔhane mɔɔ Adiema Rutherford manle la anu, ɔhanle kɛ bɛbayɛ magazine, The Golden Age (mɔɔ kɛkala bɛfɛlɛ ye Awake!) la bɛamaa yeahwe menli adwenle yeahɔ Belemgbunlililɛ ne azo kɛ yemɔ a le alesama anyelazo kokye ne a. Akee ɔbizale kɛ tievolɛma ne anu nyɛ a bahulo kɛ bɛbahyɛ magazine ɛhye a. Nyianu ne anwo amaneɛbɔlɛ bie hilehilele nuhua kɛ: “Menli 6,000 ne amuala dwazole hilele kɛ ɛnee bɛkulo kɛ bɛyɛ gyima ne bie na ɛhye yɛ anyelielɛ kpole.” * Ɔda ali wienyi kɛ Belemgbunli ne lɛ nɔhavoma mɔɔ bɛgyi ɔ nzi mɔɔ bɛkulo kɛ bɛbɔ ye Belemgbunlililɛ ne nolo a!\nƐvolɛ 1922 Cedar Point, Ohio, nyianu ne. Bɛdɛlɛle ɛdanlɛ mɔɔ bɛhɛlɛ zolɛ “Bɛbɔ Belemgbunli ne nee Belemgbunlililɛ ne nolo” la anu wɔ bama ne anwuma\nALUMUA NYIANU MƆƆ MANLE EDWƐKƐHANLƐ GYIMA NE NYIANLE ANYUHƆLƐ LA\n1919, Cedar Point, Ohio, U.S.A. Ngyehyɛleɛ ne hwenle adwenle hɔle zo kɛ Keleseɛnenli gyima a le kɛ “ɔbabɔ Mɛzaya anyunlunyia belemgbunlililɛ ne mɔɔ ɔlɛba la nolo.” Bɛbɔle nolo kɛ, bɛbayɛ The Golden Age ne bɛamaa yeahwe menli adwenle yeahɔ Belemgbunlililɛ ne azo. Amaa bɛahyehyɛ gyima ne na yeanyia anyuhɔlɛ la, bɛbakpa ɛzonlenlɛ gyima adekilevolɛ bɛamaa Baebolo Sukoavoma ekpunli ne mɔ anzɛɛ asafo biala.\n1922, Cedar Point, Ohio. Wɔ ɛdendɛlɛ ne mɔɔ ɔ ti se “Belemgbunlililɛ Ne” la anu, tendɛvolɛ ne zile bɛ adua kɛ: “Bɛbɔ, bɛbɔ, bɛbɔ, Belemgbunli ne nee ye Belemgbunlililɛ ne nolo.” Nzinlii, Anna E. Zimmerman mɔɔ ɛnee wɔ ɛkɛ la hanle kɛ: “Akee yɛnwunle yɛ gyima ne anye zo kpalɛ—kɛ yɛbabɔ Belemgbunli ne nee ye Belemgbunlililɛ ne nolo, yɛvile zɔhane nyianu ne abo na yɛhɔyɛle ye zɔhane ala.”\n1931, Columbus, Ohio. Baebolo Sukoavoma ne vale duma fofolɛ—Gyihova Alasevolɛ dole bɛ nwo zo. Zɔhane duma ne manle gyima mɔɔ ɔwɔ kɛ menli mɔɔ sonle Gyihova yɛ la lale ali, ɔwɔ kɛ bɛbɔ ye duma ne nee ye Belemgbunlililɛ ne nolo.\n1935, Washington, D.C. Bɛnwunle kɛ menli mɔɔ lɛ anyelazo kɛ bɛbadɛnla azɛlɛ ye azo dahuu la a le “menli pemgbenleamgbe” anzɛɛ ekpunli kpole ne. (Yek. 7:9-17) Mɔɔ bɛ ndelebɛbo ne anu lale ɛkɛ la, Gyihova menli nwunle kɛ edwɛkɛhanlɛ gyima ne mɔɔ la bɛ nyunlu la amgba le kpole.\n11, 12. Duzu a 1920 Ɛzinzalɛ Arane ne hanle vanenle mekɛ mɔɔ bɛbayɛ gyima mɔɔ Gyisɛse hanle nwolɛ edwɛkɛ la anwo a?\n11 Mbuluku. Ɛzinzalɛ Arane ne manle bɛnwunle kɛzi Gyisɛse edwɛkɛ ne mɔɔ ɔhanle—Belemgbunlililɛ ne anwo edwɛkɛ ne mɔɔ bɛbɔ ye nolo hyia la kpalɛ. Suzu 1920 ne mɔlebɛbo neazo bie mɔ anwo nea.\n12 Nzɔne edwɛkɛ a bɛbabɔ ye nolo bɛamaa Mateyu 24:14 ara nu a? Mekɛ boni a bɛbayɛ zɔhane gyima ne a? July 1, 1920 Ɛzinzalɛ Arane ne anu edwɛkɛ bie mɔɔ ɔ ti se “Belemgbunlililɛ Ne Anwo Edwɛkpa” la hilehilele nuhua kɛ: “Edwɛkpa ne mɔɔ wɔ ɛke la fane ngyehyɛleɛ dɛba ne awieleɛ nee Mɛzaya belemgbunlililɛ ne mɔɔ bɛbava bɛazie ɛkɛ la anwo.” Edwɛkɛ ne manle bɛnwunle mekɛ mɔɔ bɛbaha edwɛkɛ ɛhye la wienyi, ɔhanle kɛ: “Ɔwɔ kɛ bɛka edwɛkɛ ɛhye wɔ ewiade konle kpole [Ewiade Konle I] ne nee ‘anwongyelelɛ kpole’ ne avinli.” Ɛhye ati, edwɛkɛ ne hanle kɛ: “Ɛnɛ a le mekɛ ne . . . mɔɔ ɔwɔ kɛ yɛbɔ edwɛkpa ne nolo wɔ Keleseɛnemaanle ne avinli wɔ ewiade amuala a.”\n13. Kɛzi 1921, Ɛzinzalɛ Arane ne hanle Keleseɛnema mɔɔ bɛkpokpa bɛ la tunwomaa sunsum ne anwo edwɛkɛ ɛ?\n13 Asoo bɛbatinlitinli Nyamenle menli bɛamaa bɛayɛ gyima mɔɔ Gyisɛse hanle nwolɛ edwɛkɛ la? Kyɛkyɛ. Edwɛkɛ “Bɛnyia Akɛnrasesebɛ Kpalɛ” mɔɔ wɔ March 15, 1921, Ɛzinzalɛ Arane ne anu la hanle Keleseɛnema mɔɔ bɛkpokpa bɛ la tunwomaa sunsum ne anwo edwɛkɛ. Bɛzile bɛ nuhua biala adua kɛ ɔbiza ɔ nwo kɛ: “Asoo tɛ nwolɛ adenle kpole nee me gyima a le kɛ mebava me nwo meawula gyima ɛhye anu ɔ?” Edwɛkɛ ne doale zo kɛ: “Yɛlɛ anwodozo kɛ saa bɛnwu ye kɛ [ɔle nwolɛ adenle mɔɔ bɛnyia kɛ bɛbayɛ gyima ɛhye bie a,] bɛbayɛ kɛ Gyɛlɛmaya mɔɔ ɛnee Awulae edwɛkɛ ne ‘sɔ kɛ senle yela ye ahonle nu,’ ɔwolowolo ye mbowule nu mɔɔ ɔngola ye ɔ kunlu di kɛ ɔnrɛdendɛ la.” (Gyɛ. 20:9) Zɔhane anwosesebɛmanlɛ ne manle anwodozo mɔɔ Gyihova nee Gyisɛse lɛ wɔ nɔhavoma mɔɔ bɛgyi Belemgbunlililɛ ne anzi anu la lale ali.\n14, 15. Adenle boni a 1922 Ɛzinzalɛ Arane ne hanle kɛ Keleseɛnema mɔɔ bɛkpokpa bɛ la ɛlua zo ɛha edwɛkɛ ne ɛhile awie mɔ ɛ?\n14 Kɛzi ɔwɔ kɛ nɔhalɛ Keleseɛnema ka Belemgbunlililɛ edwɛkɛ ne kile awie mɔ ɛ? Edwɛkɛ ezinra mɔɔ tumi wɔ nu mɔɔ ɔ ti ne se “Gyima Ne Anwo Hyia” mɔɔ wɔ August 15, 1922 Ɛzinzalɛ Arane ne anu la dule Keleseɛnema mɔɔ bɛkpokpa bɛ la folɛ kɛ “bɛva edwɛkɛ ne mɔɔ bɛhɛlɛ la bɛmaa menli ne na bɛli bɛ daselɛ wɔ azua nu kɛ anwuma belemgbunlililɛ ne ɛbikye.”\n15 Ɔda ali kɛ, ɔvi 1919 mɔɔ ba la, Kelaese ɛva ye akɛlɛ nɔhavo nee nrɛlɛbɛvolɛ ne ɛli gyima ɛmaa bɛzi zo fane dɔɔnwo kɛ nwolɛ adenle nee gyima mɔɔ Keleseɛnenli lɛ wɔ azɛlɛ ye azo la a le kɛ ɔbabɔ Belemgbunlililɛ edwɛkɛ ne nolo. Ɛnee kɛzi Baebolo Sukoavoma ne liele Belemgbunlililɛ gyima ne mɔɔ bɛbɔ ye nolo la anwo anwosesebɛmanlɛ ne dole nu ɛ?\n“Nɔhavoma Badu Bɛ Nwo Amaa”\n16. Duzu a mgbanyima bie mɔ mɔɔ bɛdole ma bɛyele bɛ la yɛle wɔ nzuzulɛ mɔɔ kile kɛ bɛha edwɛkɛ ne la anwo a?\n16 Wɔ 1920 nee 1930 ne anu, menli bie mɔ kpole nzuzulɛ mɔɔ kile kɛ ɔwɔ kɛ Keleseɛnema mɔɔ bɛkpokpa bɛ la amuala ka edwɛkɛ ne la. November 1, 1927 Ɛzinzalɛ Arane ne hilehilele mɔɔ ɛlɛsi la anu kɛ: “Menli bie mɔ wɔ asɔne [asafo] ne anu mɔɔ bɛlɛyɛ gyima kɛ mgbanyima . . . noko bɛkpo kɛ bɛbamaa bɛ mediema anwosesebɛ kɛ bɛha edwɛkɛ ne bie, yɛɛ bɛdabɛ noko bɛkpo kɛ bɛbaha bie. . . . Bɛtendɛ bɛtia nzuzulɛ mɔɔ kile kɛ bɛha Nyamenle, ye Belemgbunli ne nee ye belemgbunlililɛ ne anwo edwɛkɛ bɛhile menli wɔ bɛ azua nu la.” Edwɛkɛ ne hanle ye wienyi kɛ: “Mekɛ ɛdwu kɛ nɔhavoma ne yɛ menli zɛhae mɔ nzonlɛ na bɛka bɛkile bɛ kɛ yɛnrɛmaa bɛnrɛyɛ mgbanyima bieko.” *\n17, 18. Kɛzi asafo ne anu amra dɔɔnwo yɛle bɛ nyɛleɛ wɔ adehilelɛ mɔɔ vi akɛlɛ ne ɛkɛ la anwo ɛ, na kɛzi menli mgbe dɔɔnwo ɛyɛ bɛ nyɛleɛ wɔ ɛvolɛ mɔɔ bo 100 mɔɔ ɛpɛ nu la ɛ?\n17 Mɔɔ yɛ anyelielɛ la a le kɛ asafo ne anu amra dɔɔnwo vale anyelielɛ liele adehilelɛ mɔɔ vi akɛlɛ ne ɛkɛ la dole nu. Bɛnwunle kɛ ɔle nwolɛ adenle mɔɔ bɛnyia kɛ bɛbaha Belemgbunlililɛ edwɛkɛ ne a. March 15, 1926 Ɛzinzalɛ Arane ne hanle ye zɛhae: “Nɔhavoma bavi bɛ ɛhulolɛ nu, . . . aha edwɛkɛ ɛhye ahile menli.” Nɔhavoma ɛhye yɛle mɔɔ ngapezo mɔɔ wɔ Edwɛndolɛ 110:3 kile la na bɛlale ye ali kɛ bɛvi bɛ ɛhulolɛ nu bɛgyi Mɛzaya Belemgbunli ne anzi.\n18 Menli mgbe dɔɔnwo ɛdu bɛ nwo ɛmaa kɛ bɛyɛ Belemgbunlililɛ edwɛkɛhanlɛ gyima ne bie wɔ ɛvolɛ mɔɔ bo 100 la anu. Wɔ adile ekyi mɔɔ doa zo la anu, yɛbazuzu kɛzi bɛlile daselɛ—ndenle nee ninyɛne mɔɔ bɛvale bɛlile gyima nee mɔɔ vile nu rale la anwo. Noko mɔɔ lumua la, bɛmaa yɛzuzu deɛmɔti menli mgbe dɔɔnwo ɛdu bɛ nwo ɛmaa ɛyɛ Belemgbunlililɛ gyima ne bie ɔnva nwo kɛ yɛde ewiade mɔɔ menli kulo bɛ ngome bɛ nwo la anu la. Mekɛ mɔɔ yɛlɛsuzu deɛmɔti ɔle zɔ anwo la, ɔwɔ kɛ yɛbiza yɛ nwo kɛ, ‘Duzu ati a meka edwɛkpa ne mekile awie mɔ a?’\n“Bɛhɔ Zo, Bɛlumua Bɛkpondɛ Belemgbunlililɛ Ne”\n19. Duzu ati a yɛtie Gyisɛse folɛdulɛ ne mɔɔ se “bɛhɔ zo, bɛlumua bɛkpondɛ Belemgbunlililɛ ne” la ɛ?\n19 Gyisɛse dule ye ɛdoavolɛma folɛ kɛ “bɛhɔ zo, bɛlumua bɛkpondɛ Belemgbunlililɛ ne.” (Mat. 6:33, NW) Duzu ati a yɛtie zɔhane folɛdulɛ ne a? Ye titile ne a le kɛ yɛze kɛzi Belemgbunlililɛ ne hyia la, kɛ yemɔ titile a ɔbali Nyamenle bodane nwo gyima a. Kɛmɔ yɛnwunle ye wɔ tile mɔɔ li ɛhye anyunlu anu la, sunsum nwuanzanwuanza ne ɛla Belemgbunlililɛ ne anwo nɔhalɛ mɔɔ yɛ anyelielɛ la ali ngyikyi ngyikyi. Saa Belemgbunlililɛ ne anwo nɔhalɛ ne mɔɔ sonle bolɛ la ka yɛ ahonle a, ɔka yɛ ɔmaa yɛdumua yɛkpondɛ zɔhane Belemgbunlililɛ ne.\nKeleseɛnema anye die kɛ bɛnwu Belemgbunlililɛ nɔhalɛ ne la, bɛle kɛ nrenya ne mɔɔ ɔnwunle kpɔba bie mɔɔ vea la (Nea ɛdendɛkpunli 20)\n20. Kɛzi Gyisɛse ɛrɛlɛ ne mɔɔ fane kpɔba ne mɔɔ vea anwo la da kɛzi ye ɛdoavolɛma ne bayɛ bɛ nyɛleɛ wɔ folɛdulɛ ne mɔɔ se yɛhɔ zo yɛlumua yɛkpondɛ Belemgbunlililɛ ne la ali ɛ?\n20 Ɛnee Gyisɛse ze kɛzi ye ɛdoavolɛma ne bayɛ bɛ nyɛleɛ wɔ folɛdulɛ mɔɔ se bɛlumua bɛkpondɛ Belemgbunlililɛ ne anwo la. Suzu ye ndonwo ne mɔɔ fane kpɔba bie mɔɔ vea anwo la anwo nea. (Bɛgenga Mateyu 13:44.) Mɔɔ gyimayɛvo ne mɔɔ wɔ ndonwo ne anu ɛlɛyɛ ye gyima kɛmɔ ɔyɛ ye dɛba la, ɔnwunle kpɔba bie mɔɔ vea la nee kɛzi ɔsonle bolɛ la. Duzu a ɔyɛle a? ‘Ɔvale fɛlɛkolilɛ ɔhɔdɔnenle ɔ nwo ninyɛne kpokpoti na ɔvale ezukoa ne mɔɔ ɔnyianle ye la ɔradɔle azɛlɛ ne.’ Duzu a yɛsukoa yɛfi nu a? Saa yɛnwu Belemgbunlililɛ nɔhalɛ ne nee kɛzi ɔsonle bolɛ la a, yɛbava anyelielɛ yɛayɛ nzenzaleɛ biala mɔɔ ɔwɔ kɛ yɛyɛ la amaa yɛava Belemgbunlililɛ ne nee nwolɛ ninyɛne ne mɔ yɛazie ɛleka mɔɔ ɔwɔ kɛ yɛfa bɛ yɛsie la—bɛbalumua wɔ yɛ ɛbɛlabɔlɛ nu. *\n21, 22. Kɛzi nɔhavoma mɔɔ gyi Belemgbunlililɛ ne anzi la da ye ali kɛ bɛlɛdumua bɛakpondɛ Belemgbunlililɛ ne ɛ? Maa neazo.\n21 Nɔhavoma mɔɔ bɛgyi Belemgbunlililɛ ne anzi la fa bɛ nyɛleɛ kile kɛ bɛlɛdumua bɛakpondɛ Belemgbunlililɛ ne na tɛ mɔɔ bɛka la ɔ. Bɛfa bɛ asetɛnla, bɛ anwosesebɛ, nee mɔɔ bɛlɛ la bɛyɛ Belemgbunlililɛ edwɛkɛhanlɛ gyima ne. Bɛ nuhua dɔɔnwo ɛva ninyɛne dɔɔnwo ɛbɔ afɔle amaa bɛayɛ dahuu ɛzonlenlɛ gyima ne. Menli ɛhye mɔ mɔɔ bɛfi bɛ ɛhulolɛ nu bɛka edwɛkɛ ne la ɛlumua ɛnwu kɛ Gyihova yila menli mɔɔ bɛfa Belemgbunlililɛ ne bɛdumua la. Suzu alumua neazo bie anwo nea.\n22 Avery nee Lovenia Bristow bɔle nu zonlenle kɛ adekpakyelɛma wɔ United States nyiakɛ wɔ 1920 ne awieleɛ. Ɛvolɛ dɔɔnwo anzi, Lovenia hanle kɛ: “Me nee Avery ɛva ɛvolɛ dɔɔnwo ɛyɛ adekpakyelɛ gyima ne ɔvi zɔhane mekɛ ne mɔɔ ba la na yɛ nye liele kpole. Wɔ mekɛ dɔɔnwo anu, ɛnee yɛnnwu ɛleka mɔɔ yɛbanyia ezukoa yɛadɔ patulo anzɛɛ aleɛ a. Noko Gyihova manle yɛ bie wɔ adenle biala anu. Yɛangyakyi adekpakyelɛ gyima ne. Yɛ sa hanle mɔɔ yɛhyia nwo la dahuu.” Lovenia hakyele mekɛ bie mɔɔ ɛnee bɛlɛsonle wɔ Pensacola, Florida mɔɔ ɛnee bɛnlɛ ezukoa nee aleɛ la. Bɛrale ɛleka mɔɔ bɛda la na bɛnwunle baage mgbole nwiɔ mɔɔ aleɛ a wɔ nu na kɛlata la zo la. Kɛlata ne se: “Pensacola Asafo ne anu amra kulo bɛ.” Mɔɔ Lovenia kakye ɛvolɛ dɔɔnwo mɔɔ bɛva bɛyɛ dahuu ɛzonlenlɛ gyima ne la, ɔhanle kɛ: “Gyihova ɛmkpo yɛ ɛlɛ. Ɔnye yɛ rɛle ɔndo yɛ sa nu ɛlɛ.”\n23. Kɛzi ɛte nganeɛ wɔ Belemgbunlililɛ nɔhalɛ ne mɔɔ wɔnwu ye la anwo ɛ, na duzu a wɔsika ɛ bo kɛ ɛbayɛ a?\n23 Yɛ muala yɛ anwosesebɛ ɛnrɛzɛ wɔ daselɛlilɛ nu. Asolo yɛ tɛnlabelɛ. Noko yɛ muala yɛbahola yɛanwu kɛ ɔle nwolɛ adenle kpole kɛ yɛbavi ɛkɛla muala anu yɛabɔ edwɛkpa ne nolo. (Kɔl. 3:23) Kɛmɔ Belemgbunlililɛ ne anwo nɔhalɛ ne mɔɔ yɛnwu ye la sonle bolɛ maa yɛ la ati, yɛkulo, yɛɛ yɛsika yɛ bo kɛ yɛbayɛ nzenzaleɛ biala amaa yɛahola yɛavi yɛ ɛhulolɛ nu yɛazonle bɔkɔɔ. Asoo tɛ zɔhane a wɔsika ɛ bo kɛ ɛbayɛ a?\n24. Ninyɛne titile mɔɔ Belemgbunlililɛ ne ɛlɛyɛ wɔ awieleɛ mekɛ ne anu la anu ko a le boni?\n24 Belemgbunli ne ɛlɛmaa ye ngapezo ne mɔɔ wɔ Mateyu 24:14 la ape zo wɔ ɛvolɛ mɔɔ bo ɛya ko la anu yɛɛ ɔntinlitinli menli ɔmmaa bɛnyɛ. Ye ɛdoavolɛma hwenle bɛ nwo vile angomedi ewiade ɛhye anwo la, bɛdule bɛ nwo bɛmanle kɛ bɛbaha edwɛkɛ ne. Edwɛkɛ ne mɔɔ bɛlɛka ye wɔ ewiade amuala la le Gyisɛse mɔɔ ɛra ye Belemgbunlililɛ nu na ɔlɛdi tumi la anwo sɛkɛlɛneɛ ne bie, na ɔle ninyɛne titile mɔɔ Belemgbunlililɛ ne ɛlɛyɛ wɔ awieleɛ mekɛ ne anu la anu ko.\n^ ɛden. 5 Wɔ Baebolo ne anu, bɛfa ɛbɔlɛ bɛka ninyɛne mɔɔ zonle la anwo edwɛkɛ.—Mɔl. 27:28; Maeka 5:7.\n^ ɛden. 10 Buluku ɛdɛbaa To Whom the Work Is Entrusted hilehilele nuhua kɛ: “Bɛbava The Golden Age ne bɛayɛ gyima wɔ azua nu daselɛlilɛ nu bɛabɔ belemgbunlililɛ edwɛkɛ ne nolo. . . . Saa awie hɛlale The Golden Age ne bie anzɛɛ awie angɛla bie bɔbɔ a, ɛdi daselɛ ɛwie a ɔwɔ kɛ ɛgyakyi ko wɔ sua biala anu.” Ɛvolɛ dɔɔnwo wɔ ɛhye anzi, bɛzele mediema ne mɔ kɛ bɛmaa menli ɛhɛla The Golden Age nee Ɛzinzalɛ Arane ne bie. Bɛzele Gyihova menli wɔ February 1, 1940 mɔlebɛbo kɛ bɛva magazine ne anu ko biala bɛmaa na bɛhɛlɛ dodo mɔɔ bɛvale bɛmanle la.\n^ ɛden. 16 Wɔ zɔhane mekɛ ne, ɛnee asafo ne to ma ye asafo nu mgbanyima. Ɛhye ati ɛnee asafo ne bie bahola akpo kɛ bɛnrɛdo ma bɛnrɛmaa mrenya mɔɔ bɛngulo kɛ bɛkɔ daselɛlilɛ la. Yɛbazuzu nzenzaleɛ mɔɔ bɛyɛle kɛ bɛlua teokelase adenle zo bɛkpa mgbanyima la anwo wɔ Tile 12.\n^ ɛden. 20 Gyisɛse hanle edwɛkɛ ko ne ala wɔ gualilɛnli ne mɔɔ hɔle kɛ ɔkakpondɛ ezukoa awolɛ mɔɔ sonle bolɛ la anwo ndonwo ne anu. Mɔɔ gualilɛnli ne nwunle bie la, ɔdɔnenle ɔ nwo ninyɛne kɔsɔɔti ɔhɔdɔle. (Mat. 13:45, 46) Ndonwo nwiɔ ne eza maa yɛnwu kɛ bie a yɛbalua ndenle ngakyile zo a yɛazukoa Belemgbunlililɛ nɔhalɛ ne a. Saa yɛbaha a, bie mɔ kɔfinde zo; bie mɔ noko kɔkpondɛ. Noko ɔnva nwo adenle mɔɔ yɛluale zo yɛnwunle nɔhalɛ ne la, yɛkulo kɛ yɛyɛ nzenzaleɛ amaa yɛava Belemgbunlililɛ ne yɛalumua yɛ ɛbɛlabɔlɛ nu.\nƐdie Ɛdi Kɛ Belemgbunlililɛ Ne Wɔ Ɛkɛ Ɔ?\nDuzu ati a ɛnee Gyisɛse lɛ anwodozo kɛ ɔbanyia menli mɔɔ bɛbavi bɛ ɛhulolɛ nu bɛagyinla ɔ nzi la wɔ awieleɛ mekɛ ne anu ɛ?\nKɛzi akɛlɛ nɔhavo nee nrɛlɛbɛvolɛ ne ɛzi zolɛ kɛ ɔwɔ kɛ awie biala ka edwɛkɛ ne ɛ?\nKɛzi ɛte nganeɛ wɔ Belemgbunlililɛ nɔhalɛ ne mɔɔ wɔnwu ye la anwo ɛ, na kɛ ɔkɛyɛ na wɔahile kɛ ɛlɛdumua wɔakpondɛ Belemgbunlililɛ ne ɛ?\n‘Ɛ Nye Bolo Gyima Kpalɛ’ Ɛyɛlɛ Nwo Ɔ?\nEdwɛkɛ ɛhye ka kɛzi mɔdenle mɔɔ yɛfa yɛdi daselɛ nee yɛ subane kpalɛ ne maa menli twe bikye Nyamenle la anwo edwɛkɛ.\nSonle Gyihova Kolaa Na Munzule Mekɛ Ne Adwu\nNwolɛ adenle titile boni a Keleseɛnema mɔɔ anye ɛvi la lɛ tɛlɛ bɛ ɛzonlenlɛ gyima ne anu a?\nTILE 1 “Wɔ Belemgbunlililɛ Ɛrɛla”\nTILE 2 Bɛwo Belemgbunlililɛ Ne Wɔ Anwuma\nFOA 1 Belemgbunlililɛ Nɔhalɛ Edwɛkɛ—Bɛmaa Yɛ Sunsum Nu Aleɛ\nTILE 3 Gyihova Da Ye Bodane Ali\nTILE 4 Gyihova Kpogya Ye Duma Ne\nTILE 5 Belemgbunli Ne Maa Wienyi Bie Ta\nFOA 2 Belemgbunlililɛ Edwɛkɛhanlɛ—Edwɛkpa Ne Mɔɔ Bɛmaa Yeasalo Ewiade Amuala\nTILE 6 Edwɛkɛkavolɛma—Azonvolɛ Tu Bɛ Nwo Maa\nTILE 7 Edwɛkɛhanlɛ Ndenle—Bɛluale Adenle Biala Azo Bɛlile Menli Daselɛ\nTILE 8 Edwɛkɛhanlɛ Ninyɛne—Bɛyɛ Mbuluku Mɔɔ Bɛbava Bɛali Daselɛ\nTILE 9 Mɔɔ Fi Edwɛkɛhanlɛ Ne Anu Ba La—“Nzoleɛ Ɛbolo . . . Mɔɔ Ɔwɔ Kɛ Bɛbu”\nFOA 3 Belemgbunlililɛ Ngyinlazo—Kpondɛ Nyamenle Tenleneyɛlɛ Ne\nTILE 10 Belemgbunli Ne Tu Ye Menli Nu Sunsum Nu\nTILE 11 Ɛbɛlabɔlɛ Nu Anwodelɛ—Da Nyamenle Nwuanzanwuanzayɛlɛ Ali\nTILE 12 Bɛhyehyɛ Yɛ Kɛ Yɛzonle ‘Anzondwolɛ Nyamenle Ne’\nFOA 4 Belemgbunlililɛ Konimlilɛ—Yɛfa Edwɛkpa Ne Yɛsie Ɛkɛ Wɔ Mɛla Adenle Zo\nTILE 13 Belemgbunlililɛ Edwɛkɛhanlɛma Fa Bɛ Edwɛkɛ Kɔ Kɔɔto\nTILE 14 Bɛfa Nɔhalɛlilɛ Bɛgyinla Nyamenle Arane Ne Angomekye Anzi\nTILE 15 Yɛko Yɛdie Fanwodi Yɛsonle\nFOA 5 Belemgbunlililɛ Ndetelɛ—Belemgbunli Ne Azonvolɛ Ɛtetelɛ\nTILE 16 Yɛyia Nu Yɛsonle\nTILE 17 Belemgbunlililɛ Ne Azonvolɛ Ɛtetelɛ\nFOA 6 Belemgbunlililɛ Moalɛ—Bɛsisi Ɛzonlenlɛ Azua Na Bɛboa Wɔ Esiane Mekɛ Nu\nTILE 18 Kɛzi Bɛnyia Ezukoa Bɛboa Belemgbunlililɛ Gyima Ne La\nTILE 19 Suazilɛ Gyima Mɔɔ Di Gyihova Eni\nTILE 20 Moalɛ Ɛzonlenlɛ Gyima Ne\nFOA 7 Belemgbunlililɛ Ɛwɔkɛ Ngakyile—Ɔbayɛ Ninyɛne Kɔsɔɔti Fofolɛ\nTILE 21 Nyamenle Belemgbunlililɛ Ne Bazɛkye Ye Agbɔvolɛ\nTILE 22 Belemgbunlililɛ Ne Yɛ Nyamenle Ɛhulolɛdeɛ Wɔ Azɛlɛ Ye Azo\nEdwɛkɛ ne Mbuluku mɔɔ ɛtwe la anwo edwɛkɛ Nyamenle Belemgbunlililɛ Di Tumi!\nBɛdule Bɛ Nwo Bɛmanle—Wɔ Norway\nƐbɛlabɔlɛ Kpalɛ Mɔɔ Tɛla Biala


Kɛ Ɔkɛyɛ Na Meade Me Ɛvɛlɛ Zo Ɛ? | Mgbavolɛ Nee Mbɛlɛra Biza Kɛ\nKENGA YE WƆ Afrikaans Albanian Amharic Arabic Arabic (Lebanon) Armenian Azerbaijani Baoule Bislama Brazil Mumule Aneɛ Bulgarian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Cibemba Croatian Czech Danish Dutch Efik English Estonian Ewe Faroese Fijian Finnish Fon French Ga Georgian German Giliki Gun Haitian Creole Hausa Hibulu Hiligaynon Hmong (White) Hungarian Iban Ibanag Icelandic Iloko Indonesian Isoko Italian Italy Mumule Aneɛ Japanese Kabuverdianu Kamba Kannada Kazakh Kazakh (Arabic) Kikuyu Kiluba Kinyarwanda Kirundi Korean Kurdish Kurmanji (Caucasus) Kurdish Kurmanji (Cyrillic) Lingala Lithuanian Low German Luo Malagasy Malay Malayalam Maltese Mam Mambwe-Lungu Mongolian Moore Myanmar Ndebele (Zimbabwe) Nepali Niuean Norwegian Nzema Oromo Ossetian Pangasinan Papiamento (Curaçao) Persian Polish Portuguese (Brazil) Portuguese (European) Punjabi Rarotongan Romanian Russia Mumule Aneɛ Russian Samoan Sango Sepedi Serbian (Cyrillic) Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tatar Telugu Thai Tigrinya Tojolabal Turkish Twi Tzeltal Tzotzil Uighur (Cyrillic) Ukrainian Urdu Urhobo Uzbek Uzbek (Roman) Valencian Vietnamese Waray-Waray Welsh Xhosa Yoruba Zulu\nAsoo ɛta ɛte ɛvɛlɛ nganeɛ? Saa ɔle zɔ a, edwɛkɛ ɛhye baboa wɔ!\nDeɛmɔti ɔba ye zɔ la\nGyima dɔɔnwo ɛyɛlɛ. Bɛlɛra bie mɔɔ bɛfɛlɛ ye Julie la ka kɛ, “Wɔ debie biala ɛyɛlɛ nu, bɛka bɛkile yɛ kɛ yɛbɔ mɔdenle, yɛnyia anyuhɔlɛ, yɛva bodane mgbole yɛzie yɛ nye zo na yɛpele yɛdwu nwo. Ɔnla aze kɛ yɛbagyinla ɛpiepianlɛ ɛhye anloa!”\nƐlɛtɔlɔnek ninyɛne. Ɛnɛ, yɛfa ɛlɛtɔlɔnek ninyɛne yɛdi gyima dɔnehwele biala wɔ alehyenlɛ ko biala anu—nɔhalɛ nu, ɛhye kola maa yɛfɛ.\nNafelɛ mɔɔ bɛnyia bɛnla. Bɛlɛra bie mɔɔ bɛfɛlɛ ye Miranda la ka kɛ, “Ɔlua sukulu, gyima nee nwɔhoalilɛ ti, mgbavolɛ nee mbɛlɛra dɔɔnwo dwazo ndɛ yɛɛ bɛnla ndɛ. Ɛhye ɛmboa bɛ, noko ɛbaha kɛ ɔnlɛ ye sɔbelɛ biala. Ɛhye maa bɛfɛ.\nBaebolo ne ka kɛ yɛyɛ gyima ɛsesebɛ. (Mrɛlɛbulɛ 6:6-8; Wulomuma 12:11) Noko ɔnga kɛ ɛhu ɛ nwo ɛyɛ gyima too ɛmaa ɔha ninyɛne gyɛne mɔɔ ɛyɛ wɔ ɛbɛlabɔlɛ nu nee wɔ kpɔkɛdelɛ.\n“Mekɛ bie, menwunle ye kɛ meanli aleɛ wɔ kenle ne anu ɔluakɛ ɛnee me adwenle wɔ gyima mɔɔ melɛyɛ la azo somaa. Menzukoale kɛ ɔnle kpalɛ kɛ mebalie gyima dɔɔnwo meagua me nwo zo—wɔ mekɛ mɔɔ ɔbagyegye me kpɔkɛdelɛ la.”—Ashley.\nDebie kpalɛ bie ati a, Baebolo ne ka kɛ: “Twea anyewɔzo tɛla awenade funli” la. (Nolobɔvo ne 9:4) Saa ɛku ɛ nwo ɛvɛlɛ a bie a ɔbamaa wɔade nganeɛ kɛ ɛlɛ anwosesebɛ kɛ awenade la wɔ mekɛ ɛkyi bie anu. Noko saa ɛta ɛfɛ a, ɔbahola yeamaa wɔanyia kpɔkɛdelɛ nu ngyegyelɛ.\nMmadie gyima dɔɔnwo ɛgua ɛ nwo zo. Baebolo ne ka kɛ: “Mɔɔ le bɛlɛvo la nwu nrɛlɛbɛ.” (Mrɛlɛbulɛ 11:2) Menli mɔɔ le bɛlɛvo la nwu mɔɔ bɛbahola ye yɛ la na bɛnyɛ mɔɔ bɛnrɛhola ye yɛ la.\n“Debie ko mɔɔ maa menli dɔɔnwo fɛ la a le kɛ bɛngola bɛnga kyɛkyɛ, bɛyɛ gyima biala mɔɔ bɛfa bɛmaa bɛ la. Ɛhye ɛngile mɛlɛbɛnwoaze. Yɛɛ ɔngyɛ ɛnee yemaa bɛvɛ.”—Jordan.\nNyia mekɛ dɔɔnwo die ɛ menle. Baebolo ne ka kɛ: “Ɔle kpalɛ kɛ ɛkɛnyia ekyi na ɛkɛnyia anzonudwolɛ tɛla kɛ ɛkɛva ɛ sa nwiɔ ɛkɛhu ɛ nwo ɛvɛlɛ na ɛkɛpele kɛ ɛkye anwoma.” (Nolobɔvo ne 4:6) Bɛka kɛ nafelɛ le “adwenle ne aleɛ.” Noko mgbavolɛ nee mbɛlɛra dɔɔnwo ɛngola ɛnva dɔnehwele mɔtwɛ mɔɔ kɔ bulu la ɛnla kenle ko biala.\n“Saa gyima bu me kɔme a, ɔmmaa mennyia mekɛ dɔɔnwo menla. Noko saa menvale zɔhane dɔnehwele ne menlale a anrɛɛ ɔbamaa meanyia anwosesebɛ wɔ alehyenlɛ ne anu na me nye alie”—Brooklyn.\nYɛ ngyehyɛleɛ. Baebolo ne ka kɛ: “Sonla mɔɔ anye bolo ye gyima nwo la adwenle ngyehyɛlɛ maa ɔnyia aleɛ dɔɔnwo.” (Mrɛlɛbulɛ 21:5) Saa ɛfa wɔ mekɛ ɛdi gyima kpalɛ a, wɔ wɔ ngoane mekɛ kɔsɔɔti anu ɔbaboa wɔ.\n“Saa ɛyɛ ngyehyɛleɛ kpalɛ a ɛbahola wɔade wɔ ɛvɛlɛ zo. Saa ɛkɛlɛ wɔ ngyehyɛleɛ ne a ɔmmaa ɔnyɛ se kɛ ɛbanwu ɛleka mɔɔ ɔwɔ kɛ ɛyɛ nzenzaleɛ na wɔanvɛ la.”—Vanessa.\n“Menli bie mɔ fɛ ɔluakɛ bɛkulo kɛ bɛnyia ezukoa dɔɔnwo. Noko 1 Timote 6:8 ka kɛ yɛmaa yɛ kunlu ɛdwo mɔɔ yɛlɛ la anwo. Ɔle kpalɛ kɛ yɛbamaa yɛ kunlu adwo yɛ nwo na yɛnrɛhu yɛ nwo yɛnrɛkpondɛ ninyɛne mɔɔ yɛngyia nwo la.”—Gianna.\n“Saa meyɛ ninyɛne mɔɔ mebayɛ ye dapɛne ne anu la anwo ngyehyɛleɛ a, ɔboa me kpalɛ. Yemɔ ɛnle nu a, ɔmaa medie gyima dɔɔnwo mɔɔ menrɛhola ye yɛ la meto me nwo zo. Akee mefɛ mɔɔ mengola gyima ne yɛ.”—Waylon.\n“Bie a ɛbadwenle kɛ saa ɛyɛ gyima biala mɔɔ bɛbava bɛamaa wɔ la a, ɔbamaa ɛ nye alie. Noko menwu ye kɛ saa wɔanyɛ zɔ emomu a ɔle kpalɛ. Saa ɛnyia mekɛ ɛmaa ɛ nwo a ɔmaa ɛ nye die na ɔte wɔ ɛvɛlɛ zo.”—Kara.\nFa nwa awie Fa nwa awie Kɛ Ɔkɛyɛ Na Meade Me Ɛvɛlɛ Zo Ɛ?\nijwyp edwɛkɛ 74


Edwɛne 141 | Yintanɛte Zo Baebolo | Ewiade Fofolɛ Ngilebɛbo\nDevidi ayɛlɛyelɛ edwɛne. 141 O Gyihova, mesu mefɛlɛ wɔ.+ Ka ɛ nwo baboa me.+ Saa mesu mefɛlɛ wɔ a, yɛ ɛnzolɛ tie me.+ 2 Maa me asɔneyɛlɛ ɛyɛ kɛ ayilevuanlɛ+ mɔɔ bɛziezie ye wɔ ɛ nyunlu la,+Me sa mɔɔ memaa ye zo la ɛyɛ kɛ nɔsolɛ nu ma afɔlebɔlɛ.+ 3 O Gyihova, ye sinzavolɛ maa ɔzinza me nloa,Maa ɔzinza me nloa babonle ne anlenkɛ ne.+ 4 Mmamaa me ahonle kɔ debie ɛtane biala azo,+Amaa me nee amumuyɛma anyɛ ninyɛndane;Mmamaa medi bɛ aleɛ sosɔɔ ne mɔ bie ɛlɛ. 5 Saa tenlenenli bɔ me a, ɔbahile ɛlɔlɛ kpundii;+Saa ɔtwi me nyunlu a, ɔbayɛ kɛ nwole la wɔ me ti zo,+Na me ti ɛnrɛkpo.+ Wɔ bɛ amaneɛnwunlɛ nu bɔbɔ, mebahɔ zo meayɛ asɔne meamaa bɛ. 6 Bɛvuandi bɛ ndɛnebuavolɛma bɛvi bodane zo bɛgua aze ɛdeɛ,Noko menli ne badie me edwɛkɛ, ɔluakɛ me edwɛkɛ yɛ fɛ. 7 Kɛ mɔɔ sonla fundu azɛlɛ na ɔsande nuhua la,Zɔhane ala a bɛzande yɛ mbowule nu wɔ Nla* anuhɔlɛ ne a. 8 Noko me nye la ɛ nwo zo, O Tumivolɛ Awulae Gyihova.+ Wɔ nu a menriandi meravea a. Mmaye me ngoane ɛfi ɛkɛ.* 9 Bɔ me nwo bane fi ɛhane mɔɔ bɛzua me la anwo,Amumuyɛma ngane ne mɔ anwo. 10 Amumuyɛma kɔsɔɔti badɔ bɛdabɛ mumua ne bɛ avonle ne mɔ anu+Na mebaze nwolɛ mɔɔ debie biala ɛnrɛyɛ me a.\n^ Anzɛɛ “Mmawola me ɛkɛla ɛgua.”